qundao/data-zh-poetry huggingface dataset:
七月十二日夜登清心閣醉吟
作者：楊萬里
朝代：宋

小樓秋夜月明底，仰不見天惟見水。
岸巾獨立四無人，白月青天伴楊子。
誰知橫玉作秋聲，一聲吹盡九陌塵。
月輪半仄吾未睡，樓角風生涼殺人。
七月十四日雨後毗陵郡圃荷橋上納凉
作者：楊萬里
朝代：宋

荷葉迎風聽，荷花過雨看。
移床橋上坐，墮我鏡中寒。
七月十日大雨曉霽登碧落堂
作者：楊萬里
朝代：宋

青天送歸雲，整如勞還師。
顔行有喜色，廝役爭奔隨。
晨曦映疎雨，寶燈貫銀絲。
落面何曾濕，灑空不勝微。
老夫銳登山，半嶺驚欲歸。
仰視得奇觀，徙倚爲久之。
誰言李成巧，此畫天下稀。
却登碧落堂，四面天風吹。
葛製忍秋寒，前夕酷暑時。
七月既望晚觀菱壕
作者：楊萬里
朝代：宋

官壕水落兩三痕，正是秋初雨後天。
菱荇中間開一路，曉來誰過採菱船。
三三徑
作者：楊萬里
朝代：宋

三徑初開自蔣卿，再開三徑是淵明。
誠齋奄有三三徑，一徑花開一徑行。
三月一日過摩舍那灘阻雨泊清溪鎮二首·其一
作者：楊萬里
朝代：宋

一聲霹靂霽光收，急泊荒茅野渡頭。
摩舍那灘衝石過，曼阤羅影漾江流。
山纔入眼雲遮斷，船欲追程雨見留。
夜宿清溪望清遠，舉頭不見隔英州。
三月一日過摩舍那灘阻雨泊清溪鎮二首·其二
作者：楊萬里
朝代：宋

過盡危灘百不堪，忽驚絕壁翠巉巉。
倒垂不死千年樹，下拂奔流萬丈潭。
隔岸數峰如筆格，倚天一色染春藍。
真陽此去無多子，到日應逢三月三。
三月三日上忠襄墳因之行散得十絕句·其一
作者：楊萬里
朝代：宋

暖轎行春底見春，遮欄春色不教親。
急呼青繖小涼轎，又被春光著莫人。
三月三日上忠襄墳因之行散得十絕句·其一〇
作者：楊萬里
朝代：宋

切忌尋春預作謀，教君行樂定成愁。
老夫乘興翩然出，不遣風知雨覺休。
三月三日上忠襄墳因之行散得十絕句·其七
作者：楊萬里
朝代：宋

粉捏孩兒活逼真，象生果子更時新。
輸贏一擲渾閑事，空手入城羞殺人。
三月三日上忠襄墳因之行散得十絕句·其三
作者：楊萬里
朝代：宋

淮山脚下大江橫，御柳梢頭絳闕明。
覽盡山川更城郭，雨花臺上太奇生。
三月三日上忠襄墳因之行散得十絕句·其九
作者：楊萬里
朝代：宋

除却鍾山與石城，六朝遺跡問難真。
里名只道新名好，不道新名誤後人。
三月三日上忠襄墳因之行散得十絕句·其二
作者：楊萬里
朝代：宋

草藉輪蹄翠織成，花圍巷陌錦幃屏。
早來指點遊人處，今在游人行處行。
三月三日上忠襄墳因之行散得十絕句·其五
作者：楊萬里
朝代：宋

游人不是上墳回，便是清湍禊事來。
最苦相逢無處避，天禧寺及雨花臺。
三月三日上忠襄墳因之行散得十絕句·其八
作者：楊萬里
朝代：宋

長干橋外即烏衣，今著屠沽賣菜兒。
晉殿吳宮猶碧草，玉亭謝館儘黄鸝。
三月三日上忠襄墳因之行散得十絕句·其六
作者：楊萬里
朝代：宋

女唱兒歌去踏青，阿婆笑語伴渠行。
只虧郎罷優輕殺，櫑子雙擔挈酒缾。
三月三日上忠襄墳因之行散得十絕句·其四
作者：楊萬里
朝代：宋

天公也自喜良辰，上巳風光忽斬新。
點檢一春好天色，更無兩日似今晨。
三月三日雨作遣悶十絕句·其一
作者：楊萬里
朝代：宋

行春莫放一日一，修禊仍逢三月三。
忍遣晴光作陰雨，更將急濺涴春衫。
三月三日雨作遣悶十絕句·其一〇
作者：楊萬里
朝代：宋

却是春殘景更佳，詩人須記許生涯。
平田漲綠村村麥，嫩水浮紅岸岸花。
三月三日雨作遣悶十絕句·其七
作者：楊萬里
朝代：宋

遲日何緣似箇長，睡鄉未苦怯茶槍。
春風解惱詩人鼻，非葉非花只是香。
三月三日雨作遣悶十絕句·其三
作者：楊萬里
朝代：宋

歸得茅齋松竹邊，看風看雨亦欣然。
空簷知與階何故，須把青苔滴似穿。
三月三日雨作遣悶十絕句·其九
作者：楊萬里
朝代：宋

報答春光酒一巵，貧中無酒著春欺。
作詩細與東風道，未必東風肯要詩。
三月三日雨作遣悶十絕句·其二
作者：楊萬里
朝代：宋

出門著雨不能歸，借得青蓑著片時。
春染萬花知了未，雲偷千嶂忽何之。
三月三日雨作遣悶十絕句·其五
作者：楊萬里
朝代：宋

今年春事底匆匆，雨急風顛惱得儂。
不見一林如許笋，猶嫌三日向來風。
三月三日雨作遣悶十絕句·其八
作者：楊萬里
朝代：宋

村落尋花特地無，有花亦自只愁予。
不如卧聽春山雨，一陣繁聲一陣疎。
三月三日雨作遣悶十絕句·其六
作者：楊萬里
朝代：宋

荒餘只怪不愁聲，好語煩君細細聽。
秧早不由田父懶，蠶遲端待柘陰成。
三月三日雨作遣悶十絕句·其四
作者：楊萬里
朝代：宋

舊與酴醾頗不疎，今春半朶未逢渠。
千花一雨俱紅雨，問訊孤芳小住無。
三月二十七日送春絕句
作者：楊萬里
朝代：宋

只餘三日便清和，儘放春歸莫恨他。
落盡千花飛盡絮，留春肯住欲如何。
三月二十六殿試進士待罪集英殿門二首·其一
作者：楊萬里
朝代：宋

金戺瑶階日月邊，曉風花柳带非煙。
千官劍佩鳴雙闕，萬國英豪到九天。
玉座忽臨黄繖正，御題初出紫衣傳。
小臣何幸陪諸老，待罪重來十六年。
三月二十六殿試進士待罪集英殿門二首·其二
作者：楊萬里
朝代：宋

九虎遮藏造化機，御題過午始聞知。
乾坤闔闢兼文武，雲漢昭回具訓詞。
武帝上嘉真戲耳，放勳清問政如斯。
諸儒莫作公孫子，千載何曾遇聖時。
三月十日
作者：楊萬里
朝代：宋

纔看桃李錦成圍，忽便園林綠作堆。
遠草將人雙眼去，飛花引蝶過牆來。
簿書節裏無多著，懷抱朝來得好開。
已是七分春去了，何須鳥語苦相催。
三月晦日
作者：楊萬里
朝代：宋

春光九十更三旬，暗準三旬賺殺人。
未到曉鐘君莫喜，暮鐘聲裏已無春。
三月晦日游越王臺二首·其一
作者：楊萬里
朝代：宋

榕樹梢頭訪古臺，下看碧海一瓊杯。
越王歌舞春風處，今日春風獨自來。
三月晦日游越王臺二首·其二
作者：楊萬里
朝代：宋

越王臺上落花春，一掬山光兩袖塵。
隨分杯盤隨處醉，自憐不及踏青人。
三月晦日閑步西園
作者：楊萬里
朝代：宋

嶺南春去儘從伊，元自無花可得飛。
只有草花偏稱意，强留蝴蝶不教歸。
三江小渡
作者：楊萬里
朝代：宋

溪水將橋不復回，小舟猶倚短篙開。
交情得似山溪渡，不管風波去又來。
三老董公
作者：楊萬里
朝代：宋

一色三軍雪染衣，拔山氣力陡然衰。
三王事業無多子，却是良平不得知。
三花斛三首·水仙
作者：楊萬里
朝代：宋

生來體弱不禁風，匹似蘋花較小豐。
腦子醲薰衆香國，江妃寒損水精宮。
銀臺金盞談何俗，礬弟梅兄品未公。
寄語金華老仙伯，凌波仙子更凌空。
三花斛三首·瑞香
作者：楊萬里
朝代：宋

侵雪開花雪不侵，開時色淺未開深。
碧團欒裏笋成束，紫蓓蕾中香滿襟。
別派近傳廬阜頂，孤芳元自洞庭心。
詩人自有薰籠錦，不用衣篝炷水沉。
三花斛三首·蘭花
作者：楊萬里
朝代：宋

雪徑偷開淺碧花，冰根亂吐小紅芽。
生無桃李春風面，名在山林處士家。
政坐國香到朝市，不容霜節老雲霞。
江蘺圃蕙非吾耦，付與騷人定等差。
三衢登舟午睡
作者：楊萬里
朝代：宋

午思昏昏不肯醒，倦投竹枕睡難成。
曉然有夢疑非夢，聽得人聲及水聲。
三辰硯屏歌
作者：楊萬里
朝代：宋

天小紫，日淡紅，月光正與日相通。
一星雪白大於黍，走近月旁無半武。
吾聞三辰不並明，如何日中見月星。
霜後梨花定非瑞，春秋獲麟不應貴。
君不見八月十五夜向晨，東方亭亭升火輪，西有玉李伴金盆。
是時三辰正如許，君不著眼君莫論。
吾家大阮嗜文字，看書到曉那能睡。
三辰并光射窗几，影落硯屏不容洗。
就中月輪景特奇，桂樹可數葉與枝。
炯如秋水涵荇藻，天巧此豈人能爲。
懷璧未爲罪，借書未爲癡。
公當十襲古錦帊，如何傳翫十手把，不防夜半有力者。
上元前一日游東園看梅三首·其一
作者：楊萬里
朝代：宋

誰占百花頭上魁，花神推許□□□。
東園春信知多少，今日喜晴拚一來。
上元前一日游東園看梅三首·其三
作者：楊萬里
朝代：宋

春到東園恰□□，臘前聞已破南枝。
□□□□□□□，□旦元□□□詩。
上元前一日游東園看梅三首·其二
作者：楊萬里
朝代：宋

東園把酒問東皇，何事梅花壓衆芳。
和靖當年一題品，到今幾載句猶香。
上元前一日遊東園看紅梅三首·其一
作者：楊萬里
朝代：宋

欲折紅梅朶，看來不忍攀。
週迴尋四處，恰得一枝繁。
上元前一日遊東園看紅梅三首·其三
作者：楊萬里
朝代：宋

兒牽黄犢父擔犁，社鼓迎神簇紙旗。
不是豐年那得此，今春大勝去春時。
上元前一日遊東園看紅梅三首·其二
作者：楊萬里
朝代：宋

偶看紅梅到小園，憑欄送眼過前村。
山頭茅屋隔孤樹，籬外行人出半身。
上元前大雪即晴
作者：楊萬里
朝代：宋

臘前三白已奇絕，年後六花仍作團。
纔定忽斜偏有思，欲消還凍不勝寒。
且留大地萬銀屋，要伴青天孤玉盤。
今歲上元君記取，紅燈白月雪中看。
上元夜里俗粉米爲繭絲書吉語置其中以占一歲之福禍謂之繭卜因戲作長句
作者：楊萬里
朝代：宋

去年上元客三衢，衝雨看燈强作娛。
今年上元家裏住，村落無燈惟有雨。
隔溪叢祠稍簫鼓，不知還有遊人否。
兒女炊玉作繭絲，中藏吉語默有祈。
小兒祝身取官早，小女只求蠶事好。
先生平生笑兒癡，逢場亦復作兒嬉。
不願著脚金華殿，不願增巢上林苑。
只哦少陵七字詩，但得長年飽喫飯。
心知繭卜未必然，醉中得卜喜欲癲。
上元後一日往山莊訪子仁中塗望見莊裏李花二首·其一
作者：楊萬里
朝代：宋

莊裏李花何似生，山頭轉處最分明。
轎中舉首聊東望，不見花枝見雪城。
上元後一日往山莊訪子仁中塗望見莊裏李花二首·其二
作者：楊萬里
朝代：宋

李花十里縱長圍，漏出桃花片子兒。
千丈越羅初水凍，中間一點涴燕脂。
上元後猶寒二首·其一
作者：楊萬里
朝代：宋

雪後不妨寒較差，莫教一併放千花。
舊來池上金絲柳，新學江西鷹爪茶。
上元後猶寒二首·其二
作者：楊萬里
朝代：宋

道是春工做物華，春工元自不由它。
杏花只作去年面，萱草別抽今歲芽。
上元日晚過順溪
作者：楊萬里
朝代：宋

恰恰元宵雨脚垂，天風爲我掃除之。
怪來平地寒如許，雪滿遠峰人未知。
上印有日代者未至
作者：楊萬里
朝代：宋

不是新人不肯來，天教老子小徘徊。
坐看桃李繽紛落，等得酴醾爛熳開。
上嚴州烏石灘
作者：楊萬里
朝代：宋

人語相聞數尺間，其如灘惡費人牽。
已從灘下過灘上，却立前船待後船。
上岑水嶺二首·其一
作者：楊萬里
朝代：宋

危峰上面更危峰，特地無梯上碧空。
遥望白雲生絕頂，如今身在白雲中。
上岑水嶺二首·其二
作者：楊萬里
朝代：宋

天上雲泉脚下鳴，玉虹倒掛客心驚。
試教轉落峰頭石，衮到深溪作麽聲。
上巳三首·其一
作者：楊萬里
朝代：宋

上巳春陰政未開，寒窗愁坐冷於灰。
凍蠅觸紙飛還落，仰面翻身起不來。
上巳三首·其三
作者：楊萬里
朝代：宋

正是春光最盛時，桃花枝映李花枝。
鞦韆日暮人歸盡，只有春風弄彩旗。
上巳三首·其二
作者：楊萬里
朝代：宋

雨冷風酸數日强，老懷不可更禁當。
春寒幸自歸將去，喚取重來是海棠。
上巳前一日欲雨復晴
作者：楊萬里
朝代：宋

去年上巳政南來，明日初三忽又催。
雨壓雲頭渾欲落，風翻日脚急吹開。
莫因嶺外無花卉，便對春光廢酒杯。
只揀茂林脩竹處，蘭亭禊事足追回。
上巳同沈虞卿尤延之王順伯林景思游湖上得十絕句呈同社·其一
作者：楊萬里
朝代：宋

鵠袍林裏過芳辰，聞道春來不識春。
及至識春春已老，於中更老是詩人。
上巳同沈虞卿尤延之王順伯林景思游湖上得十絕句呈同社·其一〇
作者：楊萬里
朝代：宋

岸上湖中各自奇，山觴水酌兩皆宜。
只言游舫渾如畫，身在畫中元不知。
上巳同沈虞卿尤延之王順伯林景思游湖上得十絕句呈同社·其七
作者：楊萬里
朝代：宋

湖上春游只愛晴，何朝何夕不晴明。
絕憐疎雨微雲裏，點綴湖山分外清。
上巳同沈虞卿尤延之王順伯林景思游湖上得十絕句呈同社·其三
作者：楊萬里
朝代：宋

孤山山後北山前，十里長堤隔兩邊。
一行垂楊綠無縫，石橋通處過春船。
上巳同沈虞卿尤延之王順伯林景思游湖上得十絕句呈同社·其九
作者：楊萬里
朝代：宋

今年山路少人來，酒肆蕭然綺席埃。
政爾坐愁春寂寞，畫船簫鼓忽如雷。
上巳同沈虞卿尤延之王順伯林景思游湖上得十絕句呈同社·其二
作者：楊萬里
朝代：宋

總宜亭子小如拳，著得西湖不見痕。
湖上軒窗無不好，何須抵死揀名園。
上巳同沈虞卿尤延之王順伯林景思游湖上得十絕句呈同社·其五
作者：楊萬里
朝代：宋

籃輿休上馬休騎，濕却青鞋也不辭。
揀取雨絲疎處去，携筇且謁水仙祠。
上巳同沈虞卿尤延之王順伯林景思游湖上得十絕句呈同社·其八
作者：楊萬里
朝代：宋

憑久欄干可一杯，湖山飛入水中來。
多情燕子能相勸，舞破東風去却回。
上巳同沈虞卿尤延之王順伯林景思游湖上得十絕句呈同社·其六
作者：楊萬里
朝代：宋

雨催杖屨却須回，捲上疎簾眼頓開。
十里湖光平似鏡，柳梢梢外一船來。
上巳同沈虞卿尤延之王順伯林景思游湖上得十絕句呈同社·其四
作者：楊萬里
朝代：宋

天色䰒鬆未肯收，吾儕自樂不曾愁。
隨宜旋旋商量著，晴即閑行雨即休。
上巳寒食同日後圃行散
作者：楊萬里
朝代：宋

百五重三併一朝，風光不怕不嬌饒。
鹿葱引道心猶卷，楊柳應門手對招。
筇未喚隨非是强，扇聊作伴不須摇。
先生道是無歌舞，花勸鶑酬酒自銷。
上巳後一日同子文伯莊永年步東園三首·其一
作者：楊萬里
朝代：宋

兄弟相過看牡丹，牡丹看了看東園。
攀翻花木來還去，九徑還行十八番。
上巳後一日同子文伯莊永年步東園三首·其三
作者：楊萬里
朝代：宋

只愛酴醾雪作葩，不知雪後減金沙。
春歸道是無情著，試看游絲舞落花。
上巳後一日同子文伯莊永年步東園三首·其二
作者：楊萬里
朝代：宋

九徑陰陰一一穿，前談後笑各欣然。
緩行不是身無力，滿地殘紅不忍前。
上巳日予與沈虞卿尤延之莫仲謙招陸務觀沈子壽小集張氏北園賞海棠務觀持酒酹花予走筆賦長句
作者：楊萬里
朝代：宋

東風吹我入錦幄，海堂點注燕支薄。
不論宜雨更宜晴，莫愁傾國與傾城。
半濃半淡晚明滅，欲開未開最奇絕。
只銷一線日脚紅，頃刻千株開絳雪。
偉哉詩人桑苧翁，持杯酌酒澆艷叢。
坐看玉頰添醉暈，爲渠一醉何須問。
上巳日周丞相少保來訪敝廬留詩爲贈和謝
作者：楊萬里
朝代：宋

相國來臨處士家，山間草木也光華。
高軒行李能過李，小隊尋花到浣花。
留贈新詩光奪月，端令老子氣成霞。
無論藏弆傳詒厥，拈向田夫野老誇。
上濛顇灘
作者：楊萬里
朝代：宋

清江斜抱嶺根來，暗石衝波却倒回。
幸自瑠璃青一片，落灘碎作雪花堆。
上章休致奉詔不允感恩書懷
作者：楊萬里
朝代：宋

納祿惟愁晚，蒙恩未聽辭。
猖狂思再瀆，感戀獨多時。
但有花開日，無非飲醉時。
白頭何所用，滿與插花枝。
上章戴灘
作者：楊萬里
朝代：宋

脫巾枕手仰哦詩，醉上諸灘總不知。
回看他船上灘苦，方知它看我船時。
下元日詣會慶節所道場呈余處恭尚書
作者：楊萬里
朝代：宋

琳宮朝謁早追趨，漏盡銅壺殺點初。
半縷碧雲橫界月，一規銀鏡裂成梳。
自拈沉水祈天壽，散作非煙滿玉虛。
已被新寒欺病骨，柳陰偏隔日光疎。
下橫山灘頭望金華山四首·其一
作者：楊萬里
朝代：宋

篙師只管信船流，不作前灘水石謀。
却被驚湍漩三轉，倒將船尾作船頭。
下橫山灘頭望金華山四首·其三
作者：楊萬里
朝代：宋

道是蘭溪水較寬，蘭溪欲到怪生難。
後船只羨前船快，不覺前船閣在灘。
下橫山灘頭望金華山四首·其二
作者：楊萬里
朝代：宋

山思江情不負伊，雨姿晴態總成奇。
閉門覓句非詩法，只是征行自有詩。
下橫山灘頭望金華山四首·其四
作者：楊萬里
朝代：宋

玉立金華霄漢間，帝封天女錫仙山。
被他走下嚴灘去，一水窮追竟不還。
下雞鳴山諸灘望柯山不見三首·其一
作者：楊萬里
朝代：宋

地近蓮花江漸深，一灘一過快人心。
貪看下水船如箭，失却柯山無處尋。
下雞鳴山諸灘望柯山不見三首·其三
作者：楊萬里
朝代：宋

却憶歸舟是去年，上灘渾似上青天。
諸灘知我懷餘怨，急送秋風下水船。
下雞鳴山諸灘望柯山不見三首·其二
作者：楊萬里
朝代：宋

莫怯諸灘水怒號，下灘不似上灘勞。
長年三老無多巧，穩送驚湍只一篙。
不寐
作者：楊萬里
朝代：宋

脚底神通也自强，三更報我有飛霜。
人言冬夜長如歲，不寐方知歲未長。
不寐四首·其一
作者：楊萬里
朝代：宋

老來只願酒難醒，酒力纔醒夢便驚。
露滴新寒欺病骨，宦游如夢記平生。
深山五鼓雞吹角，落月一窗鵝打更。
等待曉光琱好句，曉光未白句先成。
不寐四首·其三
作者：楊萬里
朝代：宋

暗蟲夜啼不肯停，直從黄昏啼到明。
不知討論底事著，爲復怨嗟誰子生。
至竟通宵千萬語，真實只是兩三聲。
唧唧唧唧復唧唧，此外何言君試聽。
不寐四首·其二
作者：楊萬里
朝代：宋

非關枕上愛哦詩，聊復銷愁片子時。
老眼强眠終不夢，空腸暗響訴長饑。
翻來覆去體都痛，乍暗忽明燈爲誰。
只道晝長無那著，夜長難奈不曾知。
不寐四首·其四
作者：楊萬里
朝代：宋

初聞一犬兩犬聲，次第遠近雞都鳴。
今夕明朝何日了，南村北巷幾人行。
忽思春雨宿茅店，最苦僕夫催去程。
是時懶起惜殘睡，如今不眠愁獨醒。
不寐聽雨
作者：楊萬里
朝代：宋

雨到中宵寂不鳴，只聞風拂樹梢輕。
瓦溝收拾殘零水，併作簷間一滴聲。
不睡四首·其一
作者：楊萬里
朝代：宋

夜永無眠非爲茶，無風燈影自橫斜。
擁裯仰面書帷薄，數盡承塵一簟花。
不睡四首·其三
作者：楊萬里
朝代：宋

清愁無數暗相隨，酒是渠讎也是媒。
醉裏不知何處嚲，等人醒後一時來。
不睡四首·其二
作者：楊萬里
朝代：宋

望後更深月未明，暗蛩凍得總無聲。
閑心幸自清如水，萬感還從不睡生。
不睡四首·其四
作者：楊萬里
朝代：宋

眊矂渾如病起初，冬烘又似酒醒餘。
睡鄉幸有閑田地，不放詩人僦一居。
丘母太碩人臧氏挽詩二首·其一
作者：楊萬里
朝代：宋

行樂潘慈母，榮封衛碩人。
金花五色誥，雨葉六番春。
白露凋萱慘，青山拱木新。
九齡真上壽，一子更名臣。
丘母太碩人臧氏挽詩二首·其二
作者：楊萬里
朝代：宋

共伯松楸後，宗文玉雪初。
吹燈躬夜績，聽子讀殘書。
帥閫方蘭膳，王畿又版輿。
藥成人不見，月裏踏蟾蜍。
丙寅人日送藥者周叔亮歸吉水縣
作者：楊萬里
朝代：宋

拔草不拔根，塞水不塞源。
忽然草生更水長，敗却禾稼仍滔天。
老夫昔歲得淋疾，初謂一日今兩年。
服藥六千六百盞，望舒二十二回圓。
偶逢周郎顧，一脈擒二豎。
發藥何用多，刀圭起沉痼。
向來肝腸痛如割，今來疾痛全然脫。
捉著根源盡掃除，周郎神醫天下無。
丙戌上元後和昌英叔李花
作者：楊萬里
朝代：宋

春暖何緣雪壓山，香來初認李花繁。
露酣月蕊蒼茫外，梅與山礬伯仲間。
剩雨殘風底無頼，明朝後日不堪看。
泥深小忍春遊脚，猶遣青童去一攀。
丙申歲朝
作者：楊萬里
朝代：宋

椒盤又頌一年初，多拜猶欣未要扶。
山色長供青篛笠，春光不爲白髭鬚。
仙家風土閑中是，歲後鶑花較早無。
人事馳驅不須歎，倦來添得睡工夫。
丙辰歲朝行東園
作者：楊萬里
朝代：宋

元日扶衰看早春，嫩苔一徑落梅新。
何人舞罷凌波襪，踏匾真珠滿綠絪。
丞相周公招王才臣中秋賞梅花寄以長句
作者：楊萬里
朝代：宋

素娥大作中秋節，一夜廣寒桂花發。
天風吹墮綠野堂，夜半瑶階丈深雪。
梅仙不知天尚秋，只驚香雪點搔頭。
笑隨玉妃照粉水，洗粧同入月中游。
晉公賞梅仍賞桂，獨招子猷雪前醉。
明朝有客訴天公，不喚香山病居士。
中元前賀余處恭尚書禱雨沛然霑足
作者：楊萬里
朝代：宋

數點飄蕭供晚清，二更傾瀉到天明。
雷驅雲氣如旋磨，雨徧山村却入城。
簟面頓無秋後暑，簷牙最愛夢中聲。
尚書幸有爲霖手，偏灑江東作麽生。
中元日午
作者：楊萬里
朝代：宋

雨餘赤日尚如炊，亭午青陰不肯移。
蜂過無花絕糧道，蟻行有水遏歸師。
今朝道是中元節，天氣過於初伏時。
小圃追涼還得熱，焚香清坐讀唐詩。
中元日早起
作者：楊萬里
朝代：宋

欲借微涼問萬松，萬松自熱訴無風。
清晨秋暑已如許，那更斜陽與日中。
中元日曉登碧落堂望南北山二首·其一
作者：楊萬里
朝代：宋

節裏少公事，底忙起侵晨。
望秋怯殘暑，及此東未暾。
登山俯平野，萬壑皆白雲。
身在白雲上，不知雲繞身。
中元日曉登碧落堂望南北山二首·其二
作者：楊萬里
朝代：宋

米山不知重，近見三兩疊。
遠者淡不真，眇與天相接。
晨光染紅雲，正向山外貼。
映出青萬層，還與雲俱滅。
中和節日步東園三首·其一
作者：楊萬里
朝代：宋

兩晨又不到東園，沙徑朝來合小乾。
可惜紅梅將落去，怕風怕雨不來看。
中和節日步東園三首·其三
作者：楊萬里
朝代：宋

一年佳節又中和，三分春光一已過。
莫恨峭寒花較晚，留連春色儘從他。
中和節日步東園三首·其二
作者：楊萬里
朝代：宋

五出桃花千葉緋，團欒繞樹問芳菲。
攀來欲折還休去，看到殘紅教自飛。
中塗小歇
作者：楊萬里
朝代：宋

山僮問游何許村，莫問何許但出門。
脚根倦時且小歇，山色佳處須細看。
道逢田父遮儂住，說與前頭看山去。
寄下君家老瓦盆，它日重游却來取。
中書胡舍人玉堂夜直用萬里所和湯君雪韻和寄逆旅再和謝焉
作者：楊萬里
朝代：宋

紫禁仙人視草閑，宮雲低到綺疏間。
玉妃爲作回風舞，金炬高燒带笑看。
得句却嫌椽筆小，衝泥遣慰客氈單。
夜哦妙語鏘鸞鶴，不覺梅梢霽日團。
中秋前一夕携酒與子仁姪登多稼亭
作者：楊萬里
朝代：宋

月忽飛來墮我傍，我還飛入月中央。
如何桂樹許多影，不隔冰輪些子光。
自古中秋多苦事，非風即雨斷人腸。
醉來不信寒欺酒，露濕杯盤凍作霜。
中秋前一夕翫月
作者：楊萬里
朝代：宋

月擬來宵好，吾先今夕遭。
纔升半壁許，已復一輪高。
遷坐明相就，羣飛影得逃。
望秋惟有此，徹夜敢辭勞。
中秋前一夕雨中登雙溪疊嶂已而月出二首·其一
作者：楊萬里
朝代：宋

州在三峰最上頭，上頭高處更高樓。
都將萬壑千巖景，堆作雙溪疊嶂秋。
晚雨纔收山盡出，暮天似水月如流。
敬亭堪喜還堪恨，領得風光攬得愁。
中秋前一夕雨中登雙溪疊嶂已而月出二首·其二
作者：楊萬里
朝代：宋

雙溪疊嶂舊知名，投老初登眼不醒。
一雨飛來四天黑，亂雲遮斷萬峰青。
急呼月色開秋色，奪得昭亭與敬亭。
自笑詩翁猶狡獪，不饒山鬼弄精靈。
中秋前二夕釣雪舟中靜坐二首·其一
作者：楊萬里
朝代：宋

月到南窗小半扉，無燈始覺室生輝。
人間何處冰壺是，身在冰壺却道非。
中秋前二夕釣雪舟中靜坐二首·其二
作者：楊萬里
朝代：宋

去歲中秋政病餘，愛它月色强支吾。
今年老矣差無病，後夜中秋有月無。
中秋前兩日別劉彥純彭仲莊於白馬山下
作者：楊萬里
朝代：宋

匆匆離合夢非夢，續續談諧眠不眠。
莫道對床容易著，試思分手幾何年。
長亭更放金荷淺，後夜誰同璧月圓。
要得長隨二三友，不知由我定由天。
中秋後一夕登清心閣二首·其一
作者：楊萬里
朝代：宋

昨夜雲爲祟，今宵月始妍。
如何一日隔，便減半分圓。
影裏偏宜竹，光中不剩天。
客來休遣去，我醉正無眠。
中秋後一夕登清心閣二首·其二
作者：楊萬里
朝代：宋

秋夜真成晝，西山却在東。
吹高半輪月，正頼一襟風。
清景今年過，何人此興同。
青天忽成紙，似欲借詩翁。
中秋月長句
作者：楊萬里
朝代：宋

西山走下丹砂丸，東山飛上黄金盤。
徑從碧海昇青天，半濕尚带波濤痕。
初輝淡淡寒不動，月華猶輕桂華重。
黄羅團扇暗花紋，蹙金突起雙龍鳳。
須臾正面天中央，銀鉦退盡向來黄。
乾坤鎔入冰壺裏，萬象都無只有光。
平生愛月愛今夕，古人與我同此癖。
去年中秋天漆黑，今年中秋月雪白。
先生舊不論升斗，近來畏病不飲酒。
月下醒眼搔白首，明年月似今宵否。
中秋無月宿青弋江曉行新寒
作者：楊萬里
朝代：宋

新寒催我索衣裘，涼雨淒雲總是愁。
耐冷素娥今老去，夜來桂殿罷中秋。
中秋無月既望月甚佳二首·其一
作者：楊萬里
朝代：宋

中秋無月莫尤天，月入秋來夜夜妍。
且道今宵明月色，何曾減却半分圜。
中秋無月既望月甚佳二首·其二
作者：楊萬里
朝代：宋

月到中秋故故無，今宵月好莫渠孤。
舊傳月徑圜千里，影落金杯只粒珠。
中秋無月至十七日曉晴
作者：楊萬里
朝代：宋

劣到中秋雲便興，中秋過了却成晴。
霧橫平野村村白，日上疎林葉葉明。
歲事不應如許早，朝來已覺嫩寒生。
春吟不似秋吟好，覓句新來分外清。
中秋病中不飲二首後一首用轆轤體·其一
作者：楊萬里
朝代：宋

去年兩浙浙西州，今夕南溪溪上頭。
滿著玻瓈一盆水，洗開玉鏡十分秋。
病來不飲非無酒，老去追驩總是愁。
自笑獨醒仍苦詠，枯腸雷轉不禁搜。
中秋病中不飲二首後一首用轆轤體·其二
作者：楊萬里
朝代：宋

無風無雨併無雲，今歲中秋儘十分。
畢竟冰輪誰爲轉，碾穿玉宇不生痕。
坐看兒輩紛然飲，也遣先生半欲醺。
自是清樽負明月，不關明月負清樽。
中秋與諸子果飲
作者：楊萬里
朝代：宋

幾年今夕一番逢，千古何人此興同。
酒入銀河波底月，笛吹玉桂樹梢風。
莫言秋色無多巧，浄洗清光也費工。
老子病來渾不飲，如何頻報綠尊空。
中秋雨過月出
作者：楊萬里
朝代：宋

欲遣清風掃亂雲，先將一雨浄游塵。
今年大作中秋事，月色何孤我輩人。
照却八方還剩在，看來千古許清新。
不眠不惜明朝補，報答孤光醉是真。
丹陽舍舟登車渡江
作者：楊萬里
朝代：宋

小泊樓船鐵甕城，匆匆又作絕江行。
看他蠟燭幾回剪，聽盡雞聲不肯明。
水底霜寒還十倍，夜來月上恰三更。
篙師好語君知否，江面侵晨鏡樣平。
久旱禱雨不應晴天忽落數點
作者：楊萬里
朝代：宋

烈日秋來曬殺人，青天半點更無雲。
忽傳天上真珠落，未到半空成水銀。
久病小愈雨中端午試筆四首·其一
作者：楊萬里
朝代：宋

病較欣逢五五辰，宮衣忽憶拜天恩。
舊時疊雪含風眼，今看空山雨點痕。
久病小愈雨中端午試筆四首·其三
作者：楊萬里
朝代：宋

春去無花可得攀，石榴不豔却明鮮。
昨朝花發今朝落，留得梢頭一蔕看。
久病小愈雨中端午試筆四首·其二
作者：楊萬里
朝代：宋

愛與陳玄酷作緣，餘波染指黑斕斑。
呼童汲水無來底，自掬垂簷一滴慳。
久病小愈雨中端午試筆四首·其四
作者：楊萬里
朝代：宋

月季元來插得成，瓶中花落葉猶青。
試將插向蒼苔砌，小朶忽開雙眼明。
久雨妨於農收因訪子上有歎
作者：楊萬里
朝代：宋

君能過我意殊傾，我每看君脚便輕。
若爲泥塗斷還往，端令老病底心情。
未霜楊柳秋猶碧，既雨芙蓉晚更明。
旱歲嫌晴不嫌熟，今年教熟不教晴。
久雨小霽東園行散
作者：楊萬里
朝代：宋

雨寒兩月勒春遲，初喜雲間漏霽暉。
道是攀花無雨點，忽然放手濺人衣。
之官五羊過太和縣登快閣觀山谷石刻賦兩絕句呈知縣李紳公垂主簿趙蕃昌父·其一
作者：楊萬里
朝代：宋

閣中陳迹故依然，欲問風流已百年。
南岸一峰東一塔，自言曾識老詩仙。
之官五羊過太和縣登快閣觀山谷石刻賦兩絕句呈知縣李紳公垂主簿趙蕃昌父·其二
作者：楊萬里
朝代：宋

廬陵山水說西昌，天遣金華印此邦。
詩本道他將取去，如何遺下一澄江。
之官江左舟中梳頭
作者：楊萬里
朝代：宋

耐癢呼僮理亂絲，一梳一快勝千篦。
是中妙處無人會，合眼垂頭到睡時。
之永和小憩資壽寺
作者：楊萬里
朝代：宋

石子密鋪逕，竹莖疎作行。
不緣憩騶僕，幾失此山房。
佛像看都好，林花靜自香。
未須清興盡，歸更借僧床。
乙丑改元開禧元日
作者：楊萬里
朝代：宋

開禧元祀更元正，宿雨新收放曉晴。
夜半梅花添一歲，夢中爆竹報殘更。
方知人喜天亦喜，作麽鐘鳴雞未鳴。
老子年齡君莫問，屠蘇飲了更無兄。
乙卯春日三三徑行散有感
作者：楊萬里
朝代：宋

東園一日走千巡，又見龍飛第一春。
桃李成陰儂已老，江山依舊歲還新。
穿花踏影渾無日，隔徑聞聲不見人。
學省同寮各星散，白雲珍重伴閑身。
乙未和楊謹仲教授春興
作者：楊萬里
朝代：宋

歸歟還復換年芳，不分官梅惱石腸。
黄帽政堪供短棹，白頭可更獻長楊。
忽逢社裏催搜句，安得花邊對舉觴。
天上含香有知己，彈冠端復爲王陽。
乙酉社日偶題
作者：楊萬里
朝代：宋

愁邊節裏兩相關，茶罷呼兒檢曆看。
社日雨多晴較少，春風晚暖曉猶寒。
也思散策郊行去，其奈緣溪路未乾。
綠暗紅明非我事，且尋野蕨作蔬盤。
九日即事呈尤延之
作者：楊萬里
朝代：宋

昨日茱萸未苦香，今朝籬菊頓然黄。
浮英泛蕊多多著，舊酒新醅細細嘗。
節裏且追千載事，鬢邊管得幾莖霜。
正冠落帽都兒態，自笑狂夫老不狂。
九日招子上子西嘗新酒進退格
作者：楊萬里
朝代：宋

但令有酒對籬東，管得山名不是龍。
榨裏潑醅迎節裏，雨中移菊自城中。
多時不飲今辭醉，一笑相懽古罕逢。
我輩明年當更健，不須子細看萸紅。
九日菊未花
作者：楊萬里
朝代：宋

舊說黄楊厄閏年，今年併厄菊花天。
但挼青蕊浮新酒，何必黄金鑄小錢。
半醉嚼香霜月底，一枝却老鬢絲邊。
阿誰會得開遲意，暗展重陽十月前。
九日落莫憶同施少才集長沙
作者：楊萬里
朝代：宋

九月九日今朝是，五里十里正未已。
良辰美景只自美，不如且著黑棋子。
濁醪不賤有如無，黄花新寄絕交書。
三年客裏兩重九，去年却得登高友。
醉吟嶽麓道林間，天風吹帽挂君山。
倒騎蹇馿下絕頂，眼花幾落賈誼井。
如今悔狂亦嬾游，不嫌清坐獨醒休。
九日郡中送白菊
作者：楊萬里
朝代：宋

未應白菊減於黄，金作鈿心玉作裳。
一夜西風開瘦蕾，兩年南海伴重陽。
若言佳節如常日，爲底寒花分外香。
挼蕊浮杯莫多著，一枝留插鬢邊霜。
九日都下黄雀食新
作者：楊萬里
朝代：宋

九日新霜薄，羣飛一網遮。
裘披楊柳絮，色染木犀花。
下箸欣鄉味，知儂憶故家。
金杯浮菊蕊，相映兩光華。
九月一日夜宿盈川市
作者：楊萬里
朝代：宋

下灘一日抵三程，到得盈川也發更。
兩岸漁樵稍燈火，滿江風露更波聲。
病身只合山間老，半世長懷客裏情。
西畔大星如玉李，伴人不睡向人明。
九月三日喜雨蓋不雨四十日矣
作者：楊萬里
朝代：宋

玉帝愁聞旱，雷公怒見鬚。
搜龍無嚲處，倒海不遺餘。
稻裏雲初活，蕎梢雪再鋪。
老農啼又笑，欲去且安居。
九月十五夜月細看桂枝北茂南缺未經古人拈出紀以二絕句·其一
作者：楊萬里
朝代：宋

桂樹冰輪兩不齊，桂圓不似月圓時。
吳剛玉斧何曾巧，斫盡南枝放北枝。
九月十五夜月細看桂枝北茂南缺未經古人拈出紀以二絕句·其二
作者：楊萬里
朝代：宋

青天如水月如空，月色天容一皎中。
若遣桂華生塞了，姮娥無殿兔無宮。
九月十日同尤延之觀浄慈新殿
作者：楊萬里
朝代：宋

昨雨敗重九，謂併敗此行。
雲師出小譎，垂曉偷放晴。
初愁落君後，我反先出城。
竚立已小倦，喜聞馬來聲。
南山有新觀，大殿初落成。
入門山脊動，仰目天心橫。
柱起龍活立，簷飛鵬怒昇。
影入西湖中，失盡千峰稜。
天竺拉靈隠，駿奔總來庭。
老禪定何巧，幻此壯玉京。
書生茅三間，饑眠方曲肱。
予因集杜句跋杜詩呈監試謝昌國察院謝丈復集杜句見贈予以百家衣報之
作者：楊萬里
朝代：宋

棘圍深鎖武成宮，華裾織翠青如葱。
謝公文章如虎豹，林間一嘯四山風。
天下幾人學杜甫，千江隔兮萬山阻。
畫地爲餠未必似，更覺良工心獨苦。
誰登李杜壇，浩如海波翻。
奄有二子成三人，古風蕭蕭筆追還。
我詩如曹鄶，拆東補西裳作带。
令人還憶謝玄暉，崑崙虞泉入馬蹄。
我願四方上下逐東野，只有相逢無別離。
二含笑俱作秋花
作者：楊萬里
朝代：宋

秋來二笑再芬芳，紫笑何如白笑强。
只有此花偷不得，無人知處忽然香。
二月一日曉渡太和江三首·其一
作者：楊萬里
朝代：宋

綠楊接葉杏交花，嫩水新生尚露沙。
過了春江偶回首，隔江一片好人家。
二月一日曉渡太和江三首·其三
作者：楊萬里
朝代：宋

二月初頭春向中，花梢薄日柳梢風。
折花客子渾無頼，狼藉須教滿路紅。
二月一日曉渡太和江三首·其二
作者：楊萬里
朝代：宋

曉翠妨人看遠山，小風偏入客衣單。
桃花愛做春寒信，只恐桃花也自寒。
二月一日郡圃尋春二首·其一
作者：楊萬里
朝代：宋

中和節裏半春天，一拂清寒半點暄。
憔悴不勝梅欲落，嬌饒無對杏初繁。
二月一日郡圃尋春二首·其二
作者：楊萬里
朝代：宋

花遶朱簷柳遶欄，小亭面面錦團欒。
春風橫欲欺詩瘦，且下東窗護嫩寒。
二月一日雨寒五首·其一
作者：楊萬里
朝代：宋

南方氣候北方殊，春裏清寒臘裏無。
雨入竹林渾不見，只來葉尾作真珠。
二月一日雨寒五首·其三
作者：楊萬里
朝代：宋

梳頭正美睡相催，理盡霜絲夢恰回。
窗隙小風能幾許，也吹蛛網去還來。
二月一日雨寒五首·其二
作者：楊萬里
朝代：宋

補盡窗櫺閉盡門，茶甌火閣對爐熏。
中庭淺水休教掃，政要留看雨點紋。
二月一日雨寒五首·其五
作者：楊萬里
朝代：宋

只見春晴道是晴，不知半夜嫩寒生。
疾風吹落林間雨，細雨還成大雨聲。
二月一日雨寒五首·其四
作者：楊萬里
朝代：宋

姚黄魏紫向誰賒，郁李櫻桃也沒些。
却是南中春色別，滿城都是木綿花。
二月二十三日南雄解舟二首·其一
作者：楊萬里
朝代：宋

昨夜新雷九地鳴，今朝春漲一篙清。
順流更借江風便，此去韶州只兩程。
二月二十三日南雄解舟二首·其二
作者：楊萬里
朝代：宋

水沒蒲芽尚有梢，風吹屋角半無茅。
急灘未到先聞浪，枯樹遥看只見巢。
二月二十四日寺丞田丈清叔及學中舊同舍諸丈拉予同屈祭酒顔丈幾聖學官諸丈集於西湖雨中泛舟坐上二十人用遲日江山麗四句分韻賦詩余得融字呈同社
作者：楊萬里
朝代：宋

正月一度游玉壺，二月一度游真珠。
是時新霽曉光初，西湖獻狀無遺餘。
君王予告作寒食，來看孤山海棠色。
海棠落盡孤山空，湖上模糊眼中黑。
夜來三更湖月明，羣仙下墮嬉殊庭。
東坡和靖相先後，李成郭熙在左右。
惠崇捧硯大如箕，大年落筆疾於飛。
磨墨爲雲灑爲雨，湖波掀舞山傾欹。
畫作西湖煙雨障，今晨掛在孤山上。
同來諸彥文章公，不數錢起兼吳融。
何如玉船一舉百分滿，一笑千峰煙雨散。
二月十一日夜夢作東都蚤春絕句
作者：楊萬里
朝代：宋

道是春來早，如何未見春。
小桃三四點，偏報有情人。
二月十三日謁西廟早起
作者：楊萬里
朝代：宋

起來洗面更焚香，粥罷東窗未肯光。
古語舊傳春夜短，漏聲新覺五更長。
近來事事都無味，老去波波有底忙。
還憶山居桃李曉，酴醾爲枕睡爲鄉。
二月十九日度大庾嶺題雲封寺四首·其一
作者：楊萬里
朝代：宋

梅山未到未教休，到得梅山始欲愁。
知道望鄉看不見，也須一步一回頭。
二月十九日度大庾嶺題雲封寺四首·其三
作者：楊萬里
朝代：宋

梅葉成陰梅子肥，梅花應恨我來遲。
明年若寄江西信，莫折南枝折北枝。
二月十九日度大庾嶺題雲封寺四首·其二
作者：楊萬里
朝代：宋

小立峰頭望故鄉，故鄉不見只蒼蒼。
客心恨殺雲遮却，不道無雲即斷腸。
二月十九日度大庾嶺題雲封寺四首·其四
作者：楊萬里
朝代：宋

行者南來今幾春，一回舉似一回新。
鉢盂奪得知何用，不怕梅花解笑人。
二月十四日曉起看海棠八首·其一
作者：楊萬里
朝代：宋

過雨天猶濕，新晴日尚寒。
懸知曉粧好，破霧急來看。
二月十四日曉起看海棠八首·其七
作者：楊萬里
朝代：宋

老子侵星起，蜂兒先我忙。
淵才無鼻孔，信口道無香。
二月十四日曉起看海棠八首·其三
作者：楊萬里
朝代：宋

晚得看花訣，丁寧趁絕晨。
乘他醉眠起，別是一精神。
二月十四日曉起看海棠八首·其二
作者：楊萬里
朝代：宋

初日光殊薄，晴梢露正濃。
真珠粧未穩，更著柳邊風。
二月十四日曉起看海棠八首·其五
作者：楊萬里
朝代：宋

花密無重數，看來眼轉迷。
化爲花世界，忘却日東西。
二月十四日曉起看海棠八首·其八
作者：楊萬里
朝代：宋

除却牡丹了，海棠當亞元。
豔超紅白外，香在有無間。
二月十四日曉起看海棠八首·其六
作者：楊萬里
朝代：宋

外種百來樹，中安一小亭。
放眸紅未了，紅了是天青。
二月十四日曉起看海棠八首·其四
作者：楊萬里
朝代：宋

四面花光合，一身香霧紅。
忽從霞綺上，跳下錦城中。
二月十四日梅花二首·其一
作者：楊萬里
朝代：宋

雨打知無那，春暄絕不禁。
小風千點雪，落日一鬚金。
二月十四日梅花二首·其二
作者：楊萬里
朝代：宋

樹勁春猶瘦，花寒暮更明。
平生豈無句，此外不須清。
二月十日留子西材翁二弟晚酌
作者：楊萬里
朝代：宋

丁流迷沉一小炷，聚作香雲散香霧。
清尊相屬對花前，政是一年春好處。
海棠初試川樣粧，垂絲新出濯錦江。
杏花欲落桃李拆，牡丹未拆已國香。
酒行莫忙且一盞，一盞一番一行散。
徧行九徑却重行，莫遣一花不相見。
酒教少酌花多看，看盡千花却深勸。
今宵無月不須燈，千樹李花如晝明。
二月將半寒暄不常
作者：楊萬里
朝代：宋

南中冷暖直難齊，一日之間具四時。
脫了又添添又脫，寒衣暑服鎮相隨。
二月望日
作者：楊萬里
朝代：宋

海棠著意喚詩愁，桃李纔開又落休。
小雨輕風春一半，去年今日在嚴州。
二月望日勸農既歸散策郡圃二首·其一
作者：楊萬里
朝代：宋

荆溪老守勸農歸，吏散還從郡圃嬉。
拾得落英纔一掬，春風苦向掌中吹。
二月望日勸農既歸散策郡圃二首·其二
作者：楊萬里
朝代：宋

今年花事許遲遲，九十春光已半歸。
風急杏花吹不脫，落梅無數掠人飛。
二月望日遞宿南宮和尤延之右司郎署疏竹之韻
作者：楊萬里
朝代：宋

此君見我眼猶青，笑我吟髭雪點成。
憶昔與君同舍日，聽渠將雨作秋聲。
夜來遞宿三更悄，葉底春寒一倍生。
夢入故園數新笋，穿籬破蘚幾莖莖。
五更入宣城詣天慶觀朝謁
作者：楊萬里
朝代：宋

曉霧雙溪水，秋風百舫橋。
行穿子城過，却望女牆遥。
落月能相伴，疎鐘似見招。
小亭憩山半，換馬上岧嶢。
五更過無錫縣寄懷范參政尤侍郎
作者：楊萬里
朝代：宋

蘇州欲見石湖老，到得蘇州發更了。
錫山欲見尤梁溪，過却錫山元不知。
起來靈巖在何許，回首惠山亦無處。
人生萬事不可期，怏然却向常州去。
五月一日過貴溪舟中苦熱
作者：楊萬里
朝代：宋

半月陰涼天氣佳，今朝新暑不饒些。
一生怕熱長逢熱，千里還家未到家。
入却船來那得出，恰方日午幾時斜。
勸君莫愛高官職，行路難時却怨嗟。
五月三日早起步東園示幼輿子二首·其一
作者：楊萬里
朝代：宋

雨香不及露華香，竹液花膏馥葛裳。
儂與曉星成二客，更無人共上番涼。
五月三日早起步東園示幼輿子二首·其二
作者：楊萬里
朝代：宋

筠箕苕帚兩無蹤，竊果畦丁職不供。
老子不來纔幾曰，松花槲葉滿亭中。
五月十六夜病中無聊起來步月五首·其一
作者：楊萬里
朝代：宋

拋官放浪十三年，底事今年病嬾殘。
舊健肯饒梅摘索，新羸翻羨竹平安。
五月十六夜病中無聊起來步月五首·其三
作者：楊萬里
朝代：宋

人睡方酣雞未知，起來叫轉月華西。
南風吹落北斗柄，細數月中丹桂枝。
五月十六夜病中無聊起來步月五首·其二
作者：楊萬里
朝代：宋

無求不必位三公，一飽何須祿萬鍾。
只有人生安樂好，享它明月與清風。
五月十六夜病中無聊起來步月五首·其五
作者：楊萬里
朝代：宋

道是月明星便稀，阿瞞此句未爲奇。
今宵斗柄也不見，一鏡孤光天四垂。
五月十六夜病中無聊起來步月五首·其四
作者：楊萬里
朝代：宋

夏日雖炎夜却清，四更還更勝三更。
露從玉兔鬚根落，風在銀河浪底生。
五羊官舍春盡晚步西園荷橋
作者：楊萬里
朝代：宋

波底金鴉奪眼明，脚根螮蝀界天橫。
瘦藤欲度還休去，試數荷錢幾箇生。
亦山亭前梅子
作者：楊萬里
朝代：宋

道傍小樹復低枝，摘盡青梅肯更遺。
偶爾葉間留一箇，且看漏眼幾多時。
人日出游湖上十首·其一
作者：楊萬里
朝代：宋

放閘冷泉亭，抽動一天碧。
平地跳雪山，晴空下霹靂。
人日出游湖上十首·其一〇
作者：楊萬里
朝代：宋

此行殊匆匆，天色不肯借。
更待海棠晴，滿意孤山下。
人日出游湖上十首·其七
作者：楊萬里
朝代：宋

去歲遊春屐，苔痕故可尋。
人家隨岸遠，塔影落湖深。
人日出游湖上十首·其三
作者：楊萬里
朝代：宋

舊臘緣多雪，新年未有梅。
殷勤下天竺，隔水兩株開。
人日出游湖上十首·其九
作者：楊萬里
朝代：宋

上竺雪來時，四山都作凍。
團團玉屏風，圍繞渾無縫。
人日出游湖上十首·其二
作者：楊萬里
朝代：宋

去時數點雨，歸時數片雪。
雨雪兩不多，山路雙清絕。
人日出游湖上十首·其五
作者：楊萬里
朝代：宋

樹隠重重竹，溪穿曲曲峰。
林深那有寺，煙遠忽聞鐘。
人日出游湖上十首·其八
作者：楊萬里
朝代：宋

客愛清殊絕，僧愁凍不勝。
可憐兜率寺，齋供一湖冰。
人日出游湖上十首·其六
作者：楊萬里
朝代：宋
体裁：五言绝句

城中雪一尺，山中雪一丈。地上都已消，却在松梢上。
人日出游湖上十首·其四
作者：楊萬里
朝代：宋

肩輿豈不穩，萬象非我有。
呼童換馬來，湖山落吾手。
人日宿味田驛
作者：楊萬里
朝代：宋

破驛荒涼晚解鞍，急呼重碧敵輕寒。
南中氣候從頭錯，人日青梅已釅酸。
人日後歸自郡城
作者：楊萬里
朝代：宋

倦來睡思酒般醲，曉起東園看曉風。
孤負梅花三四日，新年人事到城中。
人日詰朝從昌英叔出謁
作者：楊萬里
朝代：宋

四序各自佳，要不如春時。
何必花與柳，始愛春物熙。
今晨駕言出，從公南山西。
泥軟屨自愜，風嫩面不知。
寒草動暖芽，晴山餘雨姿。
水日亦相媚，蹙紋生碎暉。
鳥聲豈爲我，我聽偶自怡。
出門初憚煩，載塗乃忘歸。
但令我意適，豈校出處爲。
路人見我揖，屬我有所思。
我不見其面，信口聊應之。
徐悟恐忤物，欲謝已莫追。
我率或似傲，彼慍獨得辭。
代書呈張功父
作者：楊萬里
朝代：宋

不見子張子，令人夢亦思。
只應依舊瘦，近作幾多詩。
聯句平生事，看花去歲時。
海棠今好不，傳語併酴醾。
代賀郊祀慶成二首
作者：楊萬里
朝代：宋

聖主勤民歲自豐，德威懷遠塞塵空。
鬰金祼鬯周茅屋，瑄玉親郊漢竹宮。
已刺六經新作制，却追三代與同風。
雞竿更霈如天澤，殿柳宸梅雪正融。
天爲君王幸泰禋，飛雵疎雨凈香塵。
金波玉李浮蒼璧，風馬雲車降紫旻。
萬寶豐年貞上瑞，八方和氣藹成春。
受釐未肯專宣室，鴻號還將壽兩親。
代錢塘宰莫子章賀皇太子生辰
作者：楊萬里
朝代：宋

寒外乾坤浄，霜前殿閣新。
如何震一索，頓有月重輪。
甲觀堂初畫，青宮牓更銀。
三天同日曉，一氣八荒春。
東序繙周學，南陽摘漢親。
承祧英類祖，問寢孝通神。
帝子臨京邑，藩寮著野人。
天將重九節，瑞應誕彌辰。
萸菊雙爲壽，山河總效珍。
前星環紫極，長照漆園椿。
以六一泉煮雙井茶
作者：楊萬里
朝代：宋

鷹爪新茶蟹眼湯，松風鳴雪兔毫霜。
細參六一泉中味，故有涪翁句子香。
日鑄建溪當退舍，落霞秋水夢還鄉。
何時歸上滕王閣，自看風爐自煮嘗。
以糟蟹洞庭甘送丁端叔端叔有詩因和其韻
作者：楊萬里
朝代：宋

斗州只解寄鵝毛，鼎肉何曾饋百牢。
驅使木奴供露顆，催科郭索獻霜螯。
鄉封萬戶只名醉，天作一丘都是糟。
却被新詩太清絕，喚將雪虐更風饕。
仲冬詔追造朝供尚書郎職舟行阻風青泥三首·其一
作者：楊萬里
朝代：宋

東闕催人赴赤墀，北風欄我泊青泥。
會當老子有行日，未信北風無住時。
仲冬詔追造朝供尚書郎職舟行阻風青泥三首·其三
作者：楊萬里
朝代：宋

江神風伯戰方酣，北浪吹翻總向南。
未放人扶下江柁，却教眼看上江帆。
仲冬詔追造朝供尚書郎職舟行阻風青泥三首·其二
作者：楊萬里
朝代：宋

破籬外面即江流，枯樹梢頭總客愁。
隔水遠山濃復淡，殷勤點綴一川秋。
仲良見和再和謝焉四首·其一
作者：楊萬里
朝代：宋

未惜詩脾苦，端令鬼膽寒。
吾才三鼓竭，君思九江寬。
作者今猶古，燈前捲又看。
不辭鬚撚斷，只苦句難安。
仲良見和再和謝焉四首·其三
作者：楊萬里
朝代：宋

健論開仍闔，清規高更寒。
抗章胡未報，憂世可能寬。
收用今寧晚，飛鶱尚會看。
自憐千慮短，所願一枝安。
仲良見和再和謝焉四首·其二
作者：楊萬里
朝代：宋

誰謂陳三遠，髯張下筆親。
夫何此意合，恐有宿生因。
我豈慵開眼，年來寡見人。
更煩彫好句，割取楚江春。
仲良見和再和謝焉四首·其四
作者：楊萬里
朝代：宋

豈不爲寮久，茲焉獨愈親。
卜居如不近，同志竟何因。
山鳥頻招飲，江花解笑人。
風顛仍雨急，枉却一年春。
休日
作者：楊萬里
朝代：宋

休日稀公事，炎天廢故書。
未須搔白首，留取試新梳。
不是平生嬾，何緣作計疎。
閑携小兒女，橋上看芙蕖。
休日城上三首·其一
作者：楊萬里
朝代：宋

到得荆溪鬢盡斑，二年心力不曾閑。
如今歸去無餘戀，只有梅花慘別顔。
休日城上三首·其三
作者：楊萬里
朝代：宋

望中遠樹各依行，春後新晴未斷霜。
池面得風呈縐碧，梅鬚經雨褪危黄。
休日城上三首·其二
作者：楊萬里
朝代：宋

休日呼兒上古城，胡床何處不隨行。
莫嫌一陣東風惡，分外教他數日晴。
休日晚步二絕句·其一
作者：楊萬里
朝代：宋

未須急訪社中狂，且到西園探海棠。
今歲行春雖較晚，也勝雨裏度春光。
休日晚步二絕句·其二
作者：楊萬里
朝代：宋

晚雲欲雨又欲晴，天借吾人作此行。
莫道行春無去處，山礬香裏聽溪聲。
休日清曉讀書多稼亭
作者：楊萬里
朝代：宋

携家守荆溪，忽忽已一朞。
官舍非不佳，懷抱長鮮怡。
若非僮僕病，定復兒女啼。
昔貧歎不飽，今愁豈緣饑。
晨起袖書冊，急登亭上嬉。
露痕尚星月，風氣無窗扉。
頓覺老病身，不禁絺綌衣。
昨暑何可度，朝涼乃爾奇。
白鳥遠如蝶，玄蟬哦似詩。
松色雪我神，荷香冰我脾。
憂樂忽安在，形骸亦俱遺。
穉子不解事，朝餐呼我歸。
休日登城
作者：楊萬里
朝代：宋

愛他休日更新晴，忍却春寒上古城。
廢壘荒蘆無一好，春來微徑總堪行。
余處恭少師左相郇公挽辭三首·其一
作者：楊萬里
朝代：宋

上聖臨三極，維師正百工。
忠清兩楊綰，誠一再溫公。
衡嶽摧天柱，明堂失棟隆。
初元得名相，不待卦非熊。
余處恭少師左相郇公挽辭三首·其三
作者：楊萬里
朝代：宋

天下非無士，胸中自有人。
如何初拜相，首薦一遺民。
恩我丘山小，懷公骨肉親。
白頭哭知己，東望獨傷神。
余處恭少師左相郇公挽辭三首·其二
作者：楊萬里
朝代：宋

孝廟乘乾日，光宗宅震宮。
夔龍池集鳳，黄綺翼高鴻。
初政扶皇極，三朝抗大忠。
朞年坐黄閣，萬古一清風。
使客不至夜歸獨酌
作者：楊萬里
朝代：宋

使客夜不至，還舍欣小歇。
杯盤只草草，足可相暖熱。
庭前雪夜明，道是簾外月。
及見盤中酥，喚作庭前雪。
促織
作者：楊萬里
朝代：宋

一聲能遣一人愁，終夕聲聲曉未休。
不解繅絲替人織，强來出口促衣裘。
側溪解纜
作者：楊萬里
朝代：宋

夢裏喧聲定不凡，順風解纜破晴嵐。
起來職事惟洗面，此外功名是掛帆。
莫笑一蔬兼半菽，飽餐萬壑與千巖。
蓬萊雲氣君休望，且向嚴灘濯布衫。
偶成
作者：楊萬里
朝代：宋

珍禽飲盆池，將扇撲窗戶。
一聲驚得飛，再聲驚不去。
偶生得牛尾貍獻諸丞相益公侑以長句
作者：楊萬里
朝代：宋

風林露圃天欲霜，柿紅栗紫橘弄黄。
老夫忍饞不忍嘗，丁寧籩人莫取將。
朝來栗姬羽化去，逋其木奴三百戶。
烏椑士子散如煙，檢校不知渠去處。
山僮相傳皂衣郎，字曰季貍氏奇章。
上樹千回一霎强，連夜剽掠積廼倉。
并吞又向黎侯國，羅人救黎遂禽獲。
白茅面縛來獻俘，玄端貂裘瓠肥白。
解驂薦渠登相門，立談封作糟丘君。
旁招披綿拉通印，日侍尊俎嬉平園。
玉肌生憎粗手削，須防東坡誦冤著。
偶送西歸朝天二集與尤延之蒙惠七言和韻以謝之
作者：楊萬里
朝代：宋

梁溪歸自鏡湖天，筆捲湖光入大篇。
傾出錦囊和雨濕，炯如柘彈走盤圓。
許分句法何曾付，自笑蕪辭敢浪傳。
兩集不須求序引，祇將妙語冠陳編。
傷春
作者：楊萬里
朝代：宋
体裁：七言绝句

準擬今春樂事濃，依然枉卻一東風。
年年不帶看花眼，不是愁中即病中。
元日癸卯占雲大熟
作者：楊萬里
朝代：宋

造物今年印，司花昨夜交。
雪留蘆荻脚，日到瑞香梢。
白叟占嘉應，青精看滿抄。
游絲也驩喜，不住舞蠨蛸。
元舉叔蓮花
作者：楊萬里
朝代：宋

不著芙蓉近路栽，菰蒲深處却花開。
晚香特地清人骨，多謝西風得得來。
光口夜雨
作者：楊萬里
朝代：宋

峽江清空峽雨急，寒聲夜半蕭蕭發。
玻瓈盆面跳萬珠，一顆一聲清入骨。
夢中搔首起來聽，聽來聽去到天明。
一生聽雨今頭白，不識春江夜雨聲。
克信弟坐上賦梅花二首·其一
作者：楊萬里
朝代：宋

對酒初驚髮半華，折梅還覺興殊佳。
如何屋角西南月，只照梢頭一兩花。
自是向來香寂寞，不須更道影橫斜。
北枝別有春無價，和靖何曾覓得些。
克信弟坐上賦梅花二首·其二
作者：楊萬里
朝代：宋

月波成露露成霜，借與南枝作淡妝。
寒入玉衣燈下薄，春撩雪骨酒邊香。
却於老樹半枯處，忽走一梢如許長。
道是疎花不解語，伴人醒醉替人狂。
兒啼索飯
作者：楊萬里
朝代：宋

飽暖君恩豈不知，小兒窮慣只長饑。
朝朝聽得兒啼處，正是炊粱欲熟時。
兒姪新亭相迎
作者：楊萬里
朝代：宋

送客新亭恰放燈，兒曹迎我復新亭。
百年事業何爲者，送往迎來過一生。
入上饒界道中野酴醾盛開二首·其一
作者：楊萬里
朝代：宋

千朶齊開雪面皮，一芽初長紫蘭枝。
一芽來歲還千朶，誰見開花似雪時。
入上饒界道中野酴醾盛開二首·其二
作者：楊萬里
朝代：宋

走上松梢繞却它，爲它滿插一頭花。
未論似得酴醾否，且是幽香野得些。
入北昭慶寺
作者：楊萬里
朝代：宋

兩岸芙蓉雨洗粧，愁將紅淚照銀塘。
抬頭不起珠璣重，柳外西風特地狂。
入城
作者：楊萬里
朝代：宋

杜鵑有底怨春啼，燕子無端貼水飛。
不種自紅仍自白，野酴醾壓野薔薇。
入峽歌
作者：楊萬里
朝代：宋

峽山未到日日愁，峽山已到愁却休。
不是朝來愁便散，愁殺人來山不管。
昨宵遠望最高尖，今朝近看雲隔簾。
樓船衝雨過山下，兩扇屏風生色畫。
江神不遣客心驚，雲去雲來遮巖扃。
忽然褰雲露山脚，仰見千丈翠玉削。
篙師相賀漲痕落，今夕可到鴉磯泊。
入常山界二首·其一
作者：楊萬里
朝代：宋

老隨千騎赴毗陵，騎吏朝來有喜聲。
未到常山三十里，此身已在浙中行。
入常山界二首·其二
作者：楊萬里
朝代：宋

昨日愁霖今喜晴，好山夾路玉亭亭。
一峰忽被雲偷去，留得崢嶸半截青。
入建平界二首·其一
作者：楊萬里
朝代：宋

溧水南頭接建平，丫頭兒子便勤耕。
疎麻大豆已前輩，蕎麥晚菘初後生。
席卷千山爲一囿，天憐春種賜秋成。
不如老圃今真箇，樊子何曾透聖扃。
入建平界二首·其二
作者：楊萬里
朝代：宋

一歲昇平在一收，今年田父又無愁。
接天稻穗黄嬌日，照水蓼花紅滴秋。
風有炎涼纔頃刻，雨無朝暮政滂流。
浪言出却金陵界，入却廬陵界始休。
入弋陽界道旁兩石山一曰蘆山絕妙一曰石人峰次焉上有一石起立如人形云
作者：楊萬里
朝代：宋

一色將蒼玉，雙堆作假山。
峰巒妙天下，花草半巖間。
舊瘦天風骨，新晞雨髻鬟。
何人緣底恨，化石立孱顔。
入浮梁界
作者：楊萬里
朝代：宋

濕日雲間淡，晴峰雨後鮮。
水吞隄柳膝，麥到野童肩。
漚漩嬉浮葉，炊煙倒入船。
順流風更順，只道不雙全。
入溧水界閲堠子
作者：楊萬里
朝代：宋

纔入溧水界，休教勤吏民。
是誰差堠子，久立待車塵。
苔蘚今仍古，風霜秋復春。
不知雙與隻，迎送幾行人。
入玉山七里頭
作者：楊萬里
朝代：宋

諸村不雨數旬餘，此地瀕江萬寶蘇。
晚紫豆花初總角，早黄稻穗已長鬚。
回頭金步野徑遠，當面玉山秋塔孤。
偶見年時解船處，客愁依舊掛菰蒲。
入程鄉縣界
作者：楊萬里
朝代：宋

長樂昏嵐著地凝，程鄉毒霧噀人腥。
吾詩不是南征集，只合標題作瘴經。
入郡城泊文家宅子夜熱不寐
作者：楊萬里
朝代：宋

毒熱通宵不得眠，起來弄水繞庭前。
大星跳下銀盆底，翻動琉璃一鏡天。
入長安閘
作者：楊萬里
朝代：宋

船入長安恰五更，歸人都喜近臨平。
陰晴天色知何似，篷上惟聞掃雪聲。
入陂子逕
作者：楊萬里
朝代：宋

下一嶺，上一嶺，上如登天下如井，人言箇是陂子逕。
猿藤逕裏無居民，陂子逕裏無行人。
冷風蕭蕭日杲杲，露濕半青半黄草。
前日猿藤猶有猿，今此一鳥亦不喧。
樹無紅果草無蕊，縱有猿鳥將何餐。
兩山如壁岸如削，一逕緣空劣容脚。
溪聲千仞撼林壑，崖石欲崩人欲落。
來日長峰逕更長，陂子逕荒未是荒。
蔣家三逕未入手，嶺南三逕先斷腸。
八月十二日夜誠齋望月
作者：楊萬里
朝代：宋

纔近中秋月已清，鴉青幕掛一團冰。
忽然覺得今宵月，元不黏天獨自行。
八月朔曉起趣辦行李
作者：楊萬里
朝代：宋

雨後晨先起，花間濕也行。
破除婪尾暑，領略打頭清。
蠹果無遲落，枯枝忽再榮。
便須秣吾馬，及此半陰晴。
六月九日曉登連天觀
作者：楊萬里
朝代：宋

小立層臺岸幅巾，除鶑作伴更無人。
曉風草草君知麽，不爲高荷惜水銀。
六月二十三日立秋
作者：楊萬里
朝代：宋

暑中剩喜立秋初，特地西風半點無。
旋汲井花澆睡眼，灑將荷葉看跳珠。
六月二十四日病起喜雨聞鶑與大兒議秋凉一出游山三首·其一
作者：楊萬里
朝代：宋

末伏將催中伏休，匆匆送夏又迎秋。
暑中竹色風仍雨，病裏鶑聲喜破愁。
大熟十年無此作，微生一飽更何求。
急須剩踏蓮花麴，藥玉新船待拍浮。
六月二十四日病起喜雨聞鶑與大兒議秋凉一出游山三首·其三
作者：楊萬里
朝代：宋

暑氣朝來掃地空，南風畢竟讓西風。
秋生楚尾吳頭外，涼殺天涯地角中。
萬疊山連千澗水，雙行纏伴一郫筒。
初程道是窮忙著，且宿東山東復東。
六月二十四日病起喜雨聞鶑與大兒議秋凉一出游山三首·其二
作者：楊萬里
朝代：宋

病勢初來敵頗强，排山倒海也難當。
老夫笑把東西玉，豎子難藏上下肓。
酒陣時聞報三捷，詩壇元不費單槍。
夜來夢入清涼國，風月冰人別是鄉。
六月六日小集二首·其一
作者：楊萬里
朝代：宋

青李來禽已眼明，新瓜入夏見何曾。
酒邊忘却人間暑，消盡金盆一丈冰。
六月六日小集二首·其二
作者：楊萬里
朝代：宋

新蟬聲澀亦無多，强與嬌鶑和好歌。
盡日舞風渾不倦，無人奈得柳條何。
六月初四日往雲際院田間雨足喜而賦之二首·其一
作者：楊萬里
朝代：宋

高下田疇水鬭鳴，泥深路滑不堪行。
請君聽取行人語，只箇愁聲是喜聲。
六月初四日往雲際院田間雨足喜而賦之二首·其二
作者：楊萬里
朝代：宋

去年今日政迎神，禱雨朝朝禱得晴。
今歲神祠免煎炒，更饒簫鼓賽秋成。
六月十八日立秋送客夜歸雨作
作者：楊萬里
朝代：宋

青天赤日更黄埃，迎送紛紛正往來。
一夜炎蒸無計奈，三更風雨領秋回。
人生作麽禁寒暑，世事何如付酒杯。
遮莫髯間點霜雪，何曾筆下減瓊瑰。
六月十六日夜南溪望月
作者：楊萬里
朝代：宋

溪水留我住，溪月愁我歸。
望後月更佳，昨宵未爲奇。
大都月色好，一歲能幾時。
人散長是早，月來長是遲。
初出如大甕，纔露金半規。
不知獨何急，下如有人推。
忽然脫嶺尖，行空安不危。
似愛溪水浄，下浴青瑠璃。
明珠徑餘尺，沈在千頃陂。
我欲刺雙手，就溪取團暉。
白小忽亂跳，碎作萬金徽。
須臾波痕定，化爲水銀池。
夜久看未足，風露欺病肌。
我能尚小留，瘦藤歌式微。
一笑顧羣從，來夕肯集茲。
六月喜雨三首·其一
作者：楊萬里
朝代：宋

守臣兩月禱山川，詔旨纔頒便沛然。
不是格天緣詔旨，憂民天子本如天。
六月喜雨三首·其三
作者：楊萬里
朝代：宋

今年不是雨來慳，不後秧時亦不前。
自古浙西長苦澇，近來無澇恰三年。
六月喜雨三首·其二
作者：楊萬里
朝代：宋

玄雲直下素光開，雨到前山只恐回。
霹靂一聲風一陣，爲儂催上半天來。
六月將晦夜出凝歸門
作者：楊萬里
朝代：宋

暑裏街頭可久停，今宵無月也宵征。
一天星點明歸路，十里荷香送出城。
山轎聲聲柔艣緊，葛衣眼眼野風清。
五更月出還家了，不早相期作伴行。
六月晦日
作者：楊萬里
朝代：宋

今年六月熱全無，不是雲陰即雨餘。
松葉落階休掃動，黄金線織滑氍毹。
再併賦瑞香水仙蘭三花
作者：楊萬里
朝代：宋

水仙頭重力纖弱，碧柳腰支黄玉萼。
娉娉嫋嫋誰爲扶，瑞香在旁扶著渠。
春蘭初芽嫩仍短，嬌如穉子無人管。
瑞香綠蔭濃如雲，風日不到況路塵。
生時各在一山許，畦丁作媒得相聚。
三花異種復異粧，三花同韻更同香。
詩人喜渠伴幽獨，不道被渠教斷腸。
再入城宿張氏莊早起進退格
作者：楊萬里
朝代：宋

夢覺月如晝，誤驚天欲明。
起吹松葉燼，自點臼花燈。
山轎已十里，譙門才四更。
脚根豈無火，鬚上也成冰。
再和
作者：楊萬里
朝代：宋

三月陰晴頃刻分，晚來非午午非晨。
閉門細草新蒲雨，過眼飛花落絮春。
顧我江湖釣竿客，識君臺閣步雲人。
柯山不患無人作，便合留中作近鄰。
再和
作者：楊萬里
朝代：宋

太空無壁不可幄，顛風莫動花肌薄。
一春纔有一日晴，帝里游人爭出城。
青天如水綠煙滅，晴與海棠成兩絕。
坐中賓主詩中仙，開口揮毫俱玉雪。
清泉白石欠此翁，若爲插脚鵷鷺叢。
老眼作花花作暈，多慚猿鶴頻相問。
再和
作者：楊萬里
朝代：宋

春風一夜吹滕六，旋落旋銷不成簇。
只餘架上萬天花，照影清池三兩曲。
江東詩仙花下飲，小摘繁枝篸醉玉。
驚飛雪片萬許點，亂落酒船百餘斛。
舊枝掠削自縈回，新枝奔迸無拘束。
詩仙詩滿雲夢胸，那更相逢此花觸。
只愁毛穎倦驅使，一日屢向陶泓浴。
兩章洗盡眼底塵，箇字亦带花邊馥。
憑誰說與柳柳州，休道一聲山水淥。
願參佳句法如何，夜雨何時對床宿。
再和袁起巖韻
作者：楊萬里
朝代：宋

一歲驩聲沸此宵，游人麗服正飄飄。
病夫未暇磚引玉，惡語翻成李報瑶。
天遣素娥提雪月，江涵公子更風標。
君家道是關門卧，却有新詩來見撩。
再和謝朱叔止機宜投贈奬及南海集之句
作者：楊萬里
朝代：宋

重陽風雨不全篇，春草池塘豈滿編。
好句誰言較多少，古人信手斲方圓。
自慚下下中中語，只合休休莫莫傳。
珍重銀鈎揮玉唾，竟無瑶報只空然。
再和錯綜其韻
作者：楊萬里
朝代：宋

家書希到恐緣遥，豈有全無雁拂霄。
屈指大刀違破鏡，負渠縮項及長腰。
何當竹外扁舟去，趁取梅梢未雪消。
頼有可人同舍客，破愁得句似參寥。
再和雲龍歌留陸務觀西湖小集且督戰云
作者：楊萬里
朝代：宋

我願身爲雲，東野化爲龍。
龍會入淵雲入岫，韓子却要長相逢。
作意相尋偏不值，不知今年是何歲。
剡藤玉板贈一番，廷珪烏丸灑未乾。
乃是故人陸浚儀，詩骨點化黄金丹。
謂宜天祿貯劉向，不然亦合雲臺上。
却令去索催租錢，枉却清風明月三千篇。
夜裝明發走不徹，半篙刺碎嚴灘月。
老夫不願萬戶侯，但願與君酒船萬斛同拍浮。
老夫不怯故將軍，但怯與君筆陣千里相追奔。
少陵浣花舊時屋，太白青山何處墳。
二仙死可埋丘阜，二仙生可著韋布。
名挂廣寒宮裏樹，非煙非雲亦非霧，長使玉皇掉頭誦渠句。
詩府誰得玉𥫽開，詩壇誰授黄鉞來。
留君不住君急回，不道西出陽關無此杯。
西山金盆儘渠頹，斯游明日方懷哉。
再病書懷呈仲良四首·其一
作者：楊萬里
朝代：宋

病身誰伴亦誰憐，贏得昏昏幾覺眠。
睡起不知身是病，踞床看盡水沉煙。
再病書懷呈仲良四首·其三
作者：楊萬里
朝代：宋

功名銷盡向來心，詩酒從今也不禁。
夜雨遣人歸思動，不知湘水幾篙深。
再病書懷呈仲良四首·其二
作者：楊萬里
朝代：宋

病中嫌雨又嫌晴，自是情懷未苦平。
兩日雨多端不惡，市聲洗盡只簷聲。
再病書懷呈仲良四首·其四
作者：楊萬里
朝代：宋

方外詩豪張仲良，義風今日更誰雙。
絕憐病客無半眼，粥飯隨宜到小窗。
再登垂虹亭三首·其一
作者：楊萬里
朝代：宋

紅塵不解送詩來，身在煙波句自佳。
銀漢光中有詩客，玉虹背上曳芒鞋。
再登垂虹亭三首·其三
作者：楊萬里
朝代：宋

長年三老不須催，且據胡牀未擬回。
白晝驚人星滿地，日光碎處萬波來。
再登垂虹亭三首·其二
作者：楊萬里
朝代：宋

宿酲作惱未惺鬆，一對湖光酒病空。
身到吳中無好處，三年兩度上垂虹。
再觀十里塘捕魚有歎
作者：楊萬里
朝代：宋

漁者都星散，那知不是真。
忽然重舉網，何許有逃鱗。
暗漉泥中玉，光跳日下銀。
江湖無避處，而況野塘濱。
再賦石翁石婆
作者：楊萬里
朝代：宋

石翁誰怒猶睅目，石婆多愁鬢先秃。
荒山野水四無人，二老對立今幾春。
珠襦玉匣化爲土，金雁銀鳬亦飛去。
知是六朝何帝陵，摩娑碧蘚俱無語。
再過常州
作者：楊萬里
朝代：宋

淮浦回春舫，荆溪又早炊。
向來迎客處，還似迓儂時。
父老今餘幾，山川別後奇。
舊游休再至，再至只成悲。
冬暖
作者：楊萬里
朝代：宋

小春活脫是春時，霜熟風酣日上遲。
晚蝶頻移獵殘蕊，驚禽衝過倒垂枝。
暫閑何似長閑好，無事非關了事癡。
三徑一筇人不見，假山以外菊花知。
冬暖絕句
作者：楊萬里
朝代：宋

今歲無寒祇有暄，臘前渾似半春天。
醉中苦有薰香癖，燒得春衫兩袖穿。
冬至前三日
作者：楊萬里
朝代：宋

故山千里幾時回，又見初陽動琯灰。
酒不逢人還易醉，詩如得句偶然來。
冬至後賀皇太子及平陽郡王
作者：楊萬里
朝代：宋

長樂鐘聲攪夢驚，建章星影照人行。
千官燈語聽殘點，一夜霜寒在五更。
金鑰玉𥫽開北闕，銀鞍絲控謁東明。
青宮朱邸環天極，五色祥雲覆帝城。
冬至日歸自天慶觀二首·其一
作者：楊萬里
朝代：宋

逗曉清寒未苦嚴，輕霜隨分點茅簷。
霧中失却溪邊寺，不見浮屠只見尖。
冬至日歸自天慶觀二首·其二
作者：楊萬里
朝代：宋

節裏人家笑語饒，日高猶自燭光交。
霜林遮眼八九葉，露竹出牆三四梢。
冬至稱賀紫宸殿及德壽宮
作者：楊萬里
朝代：宋

宮燭奔忙下玉除，晨曦拂掠麗儲胥。
東西班動雲開合，警蹕聲來電卷舒。
隆準衣裳紅一點，御香煙霧碧千廬。
勛華二聖天齊壽，亞歲年年賀帝居。
冬至霜晴
作者：楊萬里
朝代：宋

油簾雪白日華紅，老子良圖策雋功。
自曬綿裘并衲袴，誰知衣桁是薰籠。
絕憐寒菊枯根底，留得殘霜過日中。
舊說冬乾年定濕，試將今歲試南翁。
凍蠅
作者：楊萬里
朝代：宋

隔窗偶見負暄蠅，雙脚挼挲弄曉晴。
日影欲移先會得，忽然飛落別窗聲。
凝露堂前紫薇花兩株每自五月盛開九月乃衰二首·其一
作者：楊萬里
朝代：宋

晴霞豔豔覆簷牙，絳雪霏霏點砌沙。
莫管身非香案吏，也移床對紫薇花。
凝露堂前紫薇花兩株每自五月盛開九月乃衰二首·其二
作者：楊萬里
朝代：宋

似癡如醉弱還佳，露壓風欺分外斜。
誰道花無紅十日，紫薇長放半年花。
凝露堂木犀二首·其一
作者：楊萬里
朝代：宋

雪花四出剪鵝黄，金屑千麩糝露囊。
看去看來能幾大，如何著得許多香。
凝露堂木犀二首·其二
作者：楊萬里
朝代：宋

夢騎白鳳上青空，徑度銀河入月宮。
身在廣寒香世界，覺來簾外木犀風。
出北關門送李舍人使虜
作者：楊萬里
朝代：宋

同寮緩轡出承華，又送雙星水北涯。
霜外汀洲蘆葉曉，雪餘園圃竹梢斜。
只驚睡起猶殘月，不覺歸時已落霞。
白首鴛行徒索米，故山今日政梅花。
出城途中小憩
作者：楊萬里
朝代：宋

未到江城已日斜，山煙白處是人家。
秋風畢竟無多巧，只把燕支滴蓼花。
出惠山遥望橫山
作者：楊萬里
朝代：宋

三日橫山反覆看，殷勤送我惠山前。
常州更在橫山外，只望橫山已杳然。
出橫山江口
作者：楊萬里
朝代：宋

白壁當江岸，青旗定酒家。
斷崖侵屋窄，細路入門斜。
縣近瞻雙塔，洲橫隔一沙。
何須後來客，如信此詩嘉。
出永豐縣西石橋上聞子規二首·其一
作者：楊萬里
朝代：宋

花愁月恨只長啼，雨夕風晨不住飛。
自出錦江歸未得，至今猶勸別人歸。
出永豐縣西石橋上聞子規二首·其二
作者：楊萬里
朝代：宋

怨笛哀箏總不如，一聲聲徹九天虛。
若逢雨夜如何聽，幸得花時莫管渠。
出真陽峽十首·其一
作者：楊萬里
朝代：宋

過盡危磯出小潭，回頭失却石峰巉。
春寒料峭元無事，知我猶藏一布衫。
出真陽峽十首·其一〇
作者：楊萬里
朝代：宋

未必陽山天下窮，英州窮到骨中空。
郡官只怨無供給，支與真陽數石峰。
出真陽峽十首·其七
作者：楊萬里
朝代：宋

只言英石冠南中，未識真陽一兩峰。
遮莫坡陀將不去，將詩描取小玲瓏。
出真陽峽十首·其三
作者：楊萬里
朝代：宋

峽嶺分明是假山，亂堆怪石入雲間。
上頭更種青瓊樹，下照春江玉鏡寒。
出真陽峽十首·其九
作者：楊萬里
朝代：宋

春光濃裏更江行，畫舫分明是水亭。
出了真陽恰惆悵，數峰如笋雨中青。
出真陽峽十首·其二
作者：楊萬里
朝代：宋

細雨初來刺水紋，三針兩線未教繁。
不知忽有何忙處，急洒千千萬萬痕。
出真陽峽十首·其五
作者：楊萬里
朝代：宋

江楓新染綠衣衫，知費春風幾把藍。
道是春光在桃李，試除桃李儘教參。
出真陽峽十首·其八
作者：楊萬里
朝代：宋

今歲春流漲又銷，水痕猶印石間茅。
浮槎却被春流誤，長掛江邊小樹梢。
出真陽峽十首·其六
作者：楊萬里
朝代：宋

入峽長思出峽行，出來却憶峽中清。
一江碧水供詩硯，兩岸青山作硯屏。
出真陽峽十首·其四
作者：楊萬里
朝代：宋

峽中出了又逢灘，破浪牽船分外難。
只是峽山臨欲別，此灘留我再看山。
出蛺二首·其一
作者：楊萬里
朝代：宋

朝來入峽悶船遲，也有欣然出峽時。
山色亦如人送客，送行倦了自應歸。
出蛺二首·其二
作者：楊萬里
朝代：宋

船行儘緩底須忙，詩卷聊堪度日長。
瓶裏柚花偷觸鼻，忽然將謂是燒香。
分宜逆旅逢同郡客子
作者：楊萬里
朝代：宋

在家兒女亦心輕，行路逢人總弟兄。
未問後來相憶否，其如臨別不勝情。
初三日游翟園
作者：楊萬里
朝代：宋

羽衣曉謁玄元殿，霜封萬屋明飛霰。
扶桑跳出丹砂丸，光射半天縈紫電。
歸塗微暖春衫知，小風不動旗脚垂。
老夫掉頭心獨喜，翟園梅花招我嬉。
呼兒媻姍且勃窣，纔出譙門寒刮骨。
東風十里卷黄塵，眼花頭眩吹倒人。
劣到翟園風便止，猿鶴前導花迎門。
玉林亭子絕幽絕，江梅千樹吹香雪。
茂松軒裏清更清，松風一鼎煎茶聲。
春光催柳未肯青，池水借日無留冰。
殷勤犯寒我不枉，分付勝遊天豈輕。
主人看客眼不白，鸚鵡傳呼餉肴核。
桃花碎片點鱸鮓，紫茸堆盤擘鶉腊。
霜餘橘顆金彈香，雪底笋芽玉版色。
老夫欲醉金叵羅，穉子先唱驪駒歌。
不羞冷面對風物，奈爾玉笋金柑何。
初九夜月二首·其一
作者：楊萬里
朝代：宋

珍重姮娥住廣寒，不餐火食不餐煙。
秋空拾得一團餠，隨手如何失半邊。
初九夜月二首·其二
作者：楊萬里
朝代：宋

也知月姊是天姝，天上人間絕世無。
霧刷雲撩何不可，却須插一水精梳。
初二日苦熱
作者：楊萬里
朝代：宋

人言長江無六月，我言六月無長江。
只今五月已如許，六月更來何可當。
船倉周圍各五尺，且道此中底寬窄。
上下東西與南北，一面是水五面日。
日光煮水復成湯，此外何處能清涼。
掀篷更無風半點，揮扇只有汗如漿。
吾曹避暑自無處，飛蠅投吾求避暑。
吾不解飛且此住，飛蠅解飛不飛去。
初五日曉寒浙人謂之蠶寒蓋麥秋寒也
作者：楊萬里
朝代：宋

歲歲春寒欲去時，麥牽蠶惹不教歸。
早知今曉猶差冷，未肯疎它舊裌衣。
初入淮河四絕句·其一
作者：楊萬里
朝代：宋

船離洪澤岸頭沙，入到淮河意不佳。
何必桑乾方是遠，中流以北即天涯。
初入淮河四絕句·其三
作者：楊萬里
朝代：宋

兩岸舟船各背馳，波痕交涉亦難爲。
只餘鷗鷺無拘管，北去南來自在飛。
初入淮河四絕句·其二
作者：楊萬里
朝代：宋

劉岳張韓宣國威，趙張二相築皇基。
長淮咫尺分南北，淚濕秋風欲怨誰。
初入淮河四絕句·其四
作者：楊萬里
朝代：宋

中原父老莫空談，逢著王人訴不堪。
却是歸鴻不能語，一年一度到江南。
初入筠州界高岡鋪
作者：楊萬里
朝代：宋

千尺霜松夾道周，國初涼繖至今留。
筠州舊是朝天路，六十年來行信州。
初六日過鄱陽湖入相見灣
作者：楊萬里
朝代：宋

阻風兩日卸高桅，笑傲江妃縱酒杯。
及至絕湖纔一瞬，翻令病眼不雙開。
蘆洲荻港何時了，南浦西山不肯來。
相見灣中悶人死，一灣九步十縈迴。
初凉與次公子共讀書冊
作者：楊萬里
朝代：宋

暑嬾歸投簟，涼醒打當書。
罷吟唇欲裂，起坐膝難舒。
汲古微瀾動，悲秋小雨餘。
五言未針線，百過且階除。
初出貢院買山寒毬花數枝
作者：楊萬里
朝代：宋

寒毬著意殿餘芳，小底來禽大海棠。
初喜艷紅明莟子，忽看淡白散花房。
風光不到棘圍裏，春色也尋茅舍旁。
便有蜜蜂三兩輩，喙長三尺繞枝忙。
初十日早炊蕉步得家書并家釀二首·其一
作者：楊萬里
朝代：宋

潢池東定得西還，病後塗中竟鮮懽。
爲許朝來有新喜，庭闈一騎報平安。
初十日早炊蕉步得家書并家釀二首·其二
作者：楊萬里
朝代：宋

年年自漉雪前醅，今歲無緣得一杯。
政是荒村愁絕處，家中送得六尊來。
初四日晨炊橫翠亭
作者：楊萬里
朝代：宋

近看三峰失一峰，其餘都與昨來同。
多情橫翠亭前玉，伴我同行兩日中。
初夏三絕句·其一
作者：楊萬里
朝代：宋

麥黄秧碧百家衣，已熱猶寒四月時。
雨後覓春無一寸，野薔薇發釅燕脂。
初夏三絕句·其三
作者：楊萬里
朝代：宋

竹間露重午方乾，松裏雲深夏亦寒。
只道一溪無十里，爲誰百屈更千盤。
初夏三絕句·其二
作者：楊萬里
朝代：宋

手種琅玕劣十年，今年新筍不勝繁。
不知明早添多少，日暮閑來數一番。
初夏即事
作者：楊萬里
朝代：宋

今日風光定自佳，不寒不熱恰清和。
百年人世行樂耳，一歲春歸奈老何。
芍藥晚花終是小，戎葵新莟許來多。
俸錢自笑渾無用，祗合文江買釣蓑。
初夏即事
作者：楊萬里
朝代：宋

旋作東陂已水聲，纔經急雨恰新晴。
提壺醒眼看人醉，布穀催農不自耕。
一似老夫堪笑死，萬方口業拙謀生。
嘲紅侮綠成何事，自古詩人沒十成。
初夏即事十二解·其一
作者：楊萬里
朝代：宋

蓮葉頭巾道樣裁，仙桃扇子午時回。
撲蠅墮地猶能旋，閉閣生塵底處來。
初夏即事十二解·其一〇
作者：楊萬里
朝代：宋

柳外花梢啼亂鶑，行人過盡不曾聽。
得人聽處君知麽，天欲明時第一聲。
初夏即事十二解·其一一
作者：楊萬里
朝代：宋

狹斜只解賞春紅，秋菊冬梅不負公。
我道四時俱富貴，一杯催喚藕花風。
初夏即事十二解·其一二
作者：楊萬里
朝代：宋

王家麈柄綠瓊香，萱草偷來柄更長。
藏却柿紅纓拂子，菖蒲節裏放風光。
初夏即事十二解·其七
作者：楊萬里
朝代：宋

玉磬金鐘天半鳴，夢中驚我起來聽。
萬松花上三更雨，政事堂中有此聲。
初夏即事十二解·其三
作者：楊萬里
朝代：宋

百日田乾田父愁，只銷一雨百無憂。
更無人惜田中水，放下清溪恣意流。
初夏即事十二解·其九
作者：楊萬里
朝代：宋

更無一箇子規啼，寂寂空山花自飛。
啼得春歸它便去，元來不是勸人歸。
初夏即事十二解·其二
作者：楊萬里
朝代：宋

瑞香端合譜離騷，有子傳芳韻亦高。
失却薰籠紅錦被，化爲矮樹紫櫻桃。
初夏即事十二解·其五
作者：楊萬里
朝代：宋

檻中紅藥趁春歸，瓶裏苛留三兩枝。
一片落來能戀我，葉梢閣住不教飛。
初夏即事十二解·其八
作者：楊萬里
朝代：宋

東渚西陂萬馬奔，浪花吞盡舊波痕。
山童莫掃中庭水，要寫錢錢雨點紋。
初夏即事十二解·其六
作者：楊萬里
朝代：宋

密有花紅綠刺長，似來作伴石榴芳。
金櫻身子玫瑰臉，更喫餳枝蜜果香。
初夏即事十二解·其四
作者：楊萬里
朝代：宋

從教節序暗相催，曆日塵生懶看來。
却是石榴知立夏，年年此日一花開。
初夏日出且雨
作者：楊萬里
朝代：宋

笑憶唐人句，無晴還有晴。
斜陽白鷗影，疎雨子規聲。
臺閣非吾事，溪山且此生。
詩成何用好，詩好却難成。
初夏清曉赴東宮講堂行經和寧門外賣花市
作者：楊萬里
朝代：宋

剩雨殘風一向顛，花枝酒盞兩無緣。
忽逢野老從湖上，擔取名園到內前。
芍藥截留春去路，鹿葱禮上夏初天。
衆紅半霎聊經眼，不枉皇州第二年。
初夏玉井亭晚立
作者：楊萬里
朝代：宋

冶蕊倡花一雨空，鮮晴新漲未虧儂。
竹兼樹影眠天底，人憑欄干立鏡中。
看盡水衣投北岸，方知今日是南風。
黄鸝對語無尋處，忽見雙飛入別叢。
初夏病起曉步東園二首·其一
作者：楊萬里
朝代：宋

低枝碧李壓人頭，過雨黄梅滿道周。
紅日漏雲初試暑，綠陰酣露已偷秋。
初夏病起曉步東園二首·其二
作者：楊萬里
朝代：宋

病起烏藤强自扶，三三逕裏曉晴初。
鶑聲只在花梢近，行去行來不見渠。
初夏睡起
作者：楊萬里
朝代：宋
体裁：七言绝句

梅子流酸濺齒牙，芭蕉分綠上窗紗。
日長睡起無情思，閒看兒童捉柳花。
初寒
作者：楊萬里
朝代：宋

欲雨還晴又作陰，添衣已減却重尋。
絕知不晚新寒到，更用先來破客心。
初曉明朗忽然霧起已而日出光景奇怪
作者：楊萬里
朝代：宋

明發望遠山，一一粲可數。
幽人萌望心，便被山靈妬。
逡巡出神通，變化足驚怖。
初將兜羅綿，擘作霏微絮。
週遭裹世界，仰視失天宇。
高懸赤瑛盤，不計丈尺許。
下照空濛間，紅光貫輕素。
中有人物影，紛紜競來去。
亦各有所持，莫辨是何具。
猶嫌未奇怪，別出奇怪處。
珠立一路幢，瑶森四山樹。
橫空金橋梁，拔地玉窣堵。
駭目方諦觀，捲地急收去。
恍疑刮眼膜，依舊認山路。
那知幻與真，不記夢兼寤。
神遊峨眉山，誑俗笑佛祖。
笑誑却被誑，佛祖還笑汝。
初秋小雨殘暑未退
作者：楊萬里
朝代：宋

雨好夫何小，涼新竟未多。
飄蕭才響瓦，點滴不霑荷。
龍亦如儂否，渠還畏熱麽。
敢勞頻上水，只倩挽天河。
初秋戲作山居雜興俳體十二解·其一
作者：楊萬里
朝代：宋

暑入秋來午更强，風排雨遣曉差涼。
如何遶砌千枝蕙，只是開門一陣香。
初秋戲作山居雜興俳體十二解·其一〇
作者：楊萬里
朝代：宋

湖蜜青房蛹剝瓊，沼犀紫觝腦藏冰。
先生病暑無多酌，堆飣金柈作麽生。
初秋戲作山居雜興俳體十二解·其一一
作者：楊萬里
朝代：宋

卓午從它火繖張，先生別有睡爲鄉。
竹床移徧兩頭冷，瓦枕翻來四面涼。
初秋戲作山居雜興俳體十二解·其一二
作者：楊萬里
朝代：宋

月色如霜不粟肌，月光如水不沾衣。
一年沒賽中元節，政是初凉未冷時。
初秋戲作山居雜興俳體十二解·其七
作者：楊萬里
朝代：宋

七月初頭六月闌，老夫日醉早禾酸。
莫將煮喫只生喫，更洩天機向達官。
初秋戲作山居雜興俳體十二解·其三
作者：楊萬里
朝代：宋

暑後花枝輸了春，雜英小巧亦忺人。
素馨解點粉描筆，金鳳愛垂雞下唇。
初秋戲作山居雜興俳體十二解·其九
作者：楊萬里
朝代：宋

獨對秋筠倒晚壺，喜無吏舍四歌呼。
柳梢一殻茲緇滓，屋角雙斑谷古孤。
初秋戲作山居雜興俳體十二解·其二
作者：楊萬里
朝代：宋

蚤起翻成坐睡昏，鵲聲喚我步前軒。
竹扉日隙針來大，射壁千千彈子痕。
初秋戲作山居雜興俳體十二解·其五
作者：楊萬里
朝代：宋

昨夜天垂破玉盆，今宵辛苦補盆唇。
看它補到十六七，滿得十分虧二分。
初秋戲作山居雜興俳體十二解·其八
作者：楊萬里
朝代：宋

自暴羣書舊間新，浄揩白醭拂黄塵。
莫羞空腹無丁字，且免秋陽曬殺人。
初秋戲作山居雜興俳體十二解·其六
作者：楊萬里
朝代：宋

甑頭雲子喜嘗新，紅嚼桃花白嚼銀。
笑殺官人浪驩喜，村人殘底到官人。
初秋戲作山居雜興俳體十二解·其四
作者：楊萬里
朝代：宋

風騷開國胙寒巖，勞績批書課翠嵐。
梨子要肥千取百，菊苗每摘一生三。
初秋暮雨
作者：楊萬里
朝代：宋

禾穟輕黄尚淺青，村舂已報隔林聲。
忽驚暮色翻成曉，仰見雙虹雨外明。
初秋玩月
作者：楊萬里
朝代：宋

月華只是尋常月，如何入秋頓清絕。
潑在中庭滿地冰，飛上寒窗一堂雪。
今宵無雨風亦無，涼氣却如風雨餘。
九州四海幾人看，作意獨來尋老夫。
仙人餐霞嚥朝日，老夫不願受此術。
不如掇月入杯中，酒浪月波供一吸。
老夫病肺怯清秋，對酒不飲月莫愁。
老夫未眠月未落，相伴且到三更頭。
初秋行圃四首·其一
作者：楊萬里
朝代：宋

今年六月不勝涼，七月炎蒸不可當。
一陣秋風初過雨，箇般天氣好燒香。
初秋行圃四首·其三
作者：楊萬里
朝代：宋

花梢飛下兩鳴鳩，欲住還行行復留。
拾得來禽吞不得，啄來啄去竟成休。
初秋行圃四首·其二
作者：楊萬里
朝代：宋

小小園亭亦自佳，晚雲過雨却成霞。
爛開梔子渾如雪，已熟來禽尚带花。
初秋行圃四首·其四
作者：楊萬里
朝代：宋

落日無情最有情，徧催萬樹暮蟬鳴。
聽來咫尺無尋處，尋到旁邊却不聲。
初離常州夜宿小井清曉放船三首·其一
作者：楊萬里
朝代：宋

攔街父老不教行，出得東門已一更。
一事新來偏可意，夢中聞打放船鉦。
初離常州夜宿小井清曉放船三首·其三
作者：楊萬里
朝代：宋

春旱愁人是去年，如今說著尚心酸。
篙師莫遣船遲著，見說蘇州好牡丹。
初離常州夜宿小井清曉放船三首·其二
作者：楊萬里
朝代：宋

晨炊只煮野蔬湯，更揀鮮魚買一雙。
病眼未能禁曉日，西窗莫閉閉東窗。
初食太原生蒲萄時十二月二日
作者：楊萬里
朝代：宋

淮南蒲萄八月酸，只可生喫不可乾。
淮北蒲萄十月熟，縱可作羓也無肉。
老夫臘裏來都梁，飣坐那得馬乳香。
分明猶带龍鬚在，徑寸玄珠肥十倍。
太原青霜熬絳餳，甘露凍作紫水精。
隆冬壓架無人摘，雪打冰封不曾拆。
風吹日炙不曾腊，玉盤一朶直萬錢。
與渠傾蓋真忘年，君不見道逢麴車口流涎。
初食淮白
作者：楊萬里
朝代：宋

淮白須將淮水煮，江南水煮正相違。
霜吹柳葉落都盡，魚喫雪花方解肥。
醉卧糟丘名不惡，下來鹽豉味全非。
饔人且莫供羊酪，更買銀刀二尺圍。
初食笋蕨
作者：楊萬里
朝代：宋

庖鳳烹龍世浪傳，猩脣熊掌我無緣。
只逢笋蕨杯盤日，便是山林富貴天。
穉子玉膚新脫錦，小兒紫臂未開拳。
只嫌嶺外無珍饌，一味春蔬不直錢。
別吳教授景衡
作者：楊萬里
朝代：宋

道合從人笑，情親覺別難。
得朋何恨晚，到老幾相看。
世路今逾窄，吾徒却自寬。
此心各相勉，不但道加餐。
別蕭挺之泉州二首·其一
作者：楊萬里
朝代：宋

郎署春同宿，州麾晚卜鄰。
出山成底事，藉手得斯人。
名實今無對，雲霄早致身。
再逢應互笑，誰髮不如銀。
別蕭挺之泉州二首·其二
作者：楊萬里
朝代：宋

八葉今成九，一枝誰敢雙。
野人應補外，賢者亦爲邦。
夾岸梅臨水，孤帆雪湧江。
別愁纔半掬，不遣我心降。
利州路提刑秘書張季長送洮研發視乃一段柏木也作詩謝之
作者：楊萬里
朝代：宋

繡衣使者凜霜威，方丈仙人舊羽儀。
別去十年真一夢，書來萬里寄相思。
如何綠石涵風面，化作青銅溜雨枝。
却送新詩報嘉惠，偷兒當不要新詩。
到龍山頭
作者：楊萬里
朝代：宋

影靜長安道，涼風響轡銜。
海天低到水，江日晚明帆。
潮遣先驅壯，聲吞絕島巉。
黄塵征袖滿，却愧著朝衫。
前苦寒歌
作者：楊萬里
朝代：宋

四大海潮打清淮，三萬里風平地來。
龜山橫身攔不住，潮波怒飛風倒回。
欲晴不晴雪不雪，併作苦寒凍人絕。
古寺大鐘十字裂，東山石崖一峰蹶。
勸君莫出君須出，冰脫君髯折君骨。
劉世臣先生挽詩
作者：楊萬里
朝代：宋

策第仍爲邑，於公未足論。
眼中無佛國，戶外即韓門。
道大功非細，人亡德則存。
西風寄雙淚，吹到秀峰原。
劉公佐親家奉議挽詞二首·其一
作者：楊萬里
朝代：宋

已病身猶健，云瘳訃却聞。
告存非不壽，有子更能文。
嗟我何多難，喪親又哭君。
兩家兩翁好，作麽併丘墳。
劉公佐親家奉議挽詞二首·其二
作者：楊萬里
朝代：宋

一命華其老，諸昆半作官。
相高仍孝悌，不但盛衣冠。
近別那云訣，臨喪獨忍看。
心知公不恨，我自淚難乾。
劉季澄投贈新詩次韻爲謝
作者：楊萬里
朝代：宋

君操筆耒啟新畬，耕徧西溪萬卷餘。
藜杖芒鞋來得得，柳風花雨政疎疎。
是家人物孫如祖，驚代詩文我愛渠。
努力收科無早晚，不須燈下獨長噓。
劉寺展繡亭上與尤延之久待京仲遠不至再相待於靈芝寺
作者：楊萬里
朝代：宋

南山十日菊，秋酌有前諾。
東省三同舍，山行何用約。
也復相丁寧，彼此撥忙著。
清晨到劉寺，寸步輒倚薄。
望君久未來，細意揀巖壑。
上到展繡亭，聊復休倦脚。
回覽西湖天，向我懷中落。
山幽人轉孤，境勝情反惡。
昔賢願獨往，對影誰與樂。
或者欣羣遊，避喧那可却。
我隨梁溪叟，觴次饒驩謔。
坐無山浦翁，談間頓蕭索。
斜陽更待渠，小向靈芝泊。
劉平甫挽詩二首·其一
作者：楊萬里
朝代：宋

忠孝元家法，經綸豈嬾心。
日邊遲信息，霞外且山林。
風月詩天巧，乾坤酒陸沉。
一生欠半面，五字寄哀音。
劉平甫挽詩二首·其二
作者：楊萬里
朝代：宋

忠顯肩雙廟，屏山籙二程。
嶺寒松節苦，壇暖杏花明。
君也孤傳業，天乎獨短生。
子孫無一物，故紙付渠耕。
劉村渡二首·其一
作者：楊萬里
朝代：宋

隔岸輕舟不可呼，小橋獨木有如無。
落松滿地金釵瘦，遠樹黏天菌子孤。
劉村渡二首·其二
作者：楊萬里
朝代：宋

曠野風從脚底生，遠峰頂與額般平。
何人知道誠齋叟，獨著駝裘破雨行。
加餐
作者：楊萬里
朝代：宋

脫髮星星徧，加餐日日新。
二升卧龍玉，一斗謫仙春。
雲子恐稱屈，麴生能笑人。
吾方有公事，公等不須嗔。
北風
作者：楊萬里
朝代：宋

山雨無休歇，江雲政鬰葱。
如何急灘水，更著打頭風。
草作傷心碧，花能可意紅。
一年春好處，却在道塗中。
十一月二十八日雪至十二月十一日日色方暖積雪始融
作者：楊萬里
朝代：宋

日華今日始微暄，次第梅花暖更妍。
只有樹陰偏得意，占它殘雪不還天。
十一月十九日折梅二首·其一
作者：楊萬里
朝代：宋

初愛寒香一朶斜，又逢奇朶出高丫。
折來折去花多了，忘却前花與後花。
十一月十九日折梅二首·其二
作者：楊萬里
朝代：宋

也知春向歲前回，不道春前早有梅。
折得數枝撚歸去，蜂兒一路趁人來。
十一月朔早起
作者：楊萬里
朝代：宋

拋笏投簪四見秋，宦情世味兩俱休。
塵隨日影穿窗喜，葉卷風聲刮地愁。
文武自勻香底火，聖賢教带老時篘。
夜來富貴非人世，夢釣滄浪雪滿舟。
十二月二十一日迎春
作者：楊萬里
朝代：宋

星淡孤螢月一梳，迎春早起正愁予。
土牛只解催人老，春氣自來何事渠。
官柳野梅殘雪後，金幡玉勝曉光初。
却思歸跨春山犢，繭栗仍將掛漢書。
十二月二十七日大雪中過吉水小盤渡西歸三首·其一
作者：楊萬里
朝代：宋

風卷寒江浪濕天，斜吹亂雪忽平船。
碧琉璃上瓊花裏，獨載詩人孟浩然。
十二月二十七日大雪中過吉水小盤渡西歸三首·其三
作者：楊萬里
朝代：宋

雪吹醉面不知寒，信脚千山與萬山。
天甃瓊街三十里，更飛柳絮與君看。
十二月二十七日大雪中過吉水小盤渡西歸三首·其二
作者：楊萬里
朝代：宋

臘殘滕六不歸家，白晝乘風撒玉沙。
旋種瓊田茁瑶草，更栽琪樹著銀花。
十二月二十七日立春夜不寐
作者：楊萬里
朝代：宋

冬夜嫌長只望春，春宵又永更何言。
睫梢强合終無睡，脚底相摩也不溫。
竟夕松風聽到曉，忽明燈火看來昏。
擁裯却起蒙頭坐，顧影真成一病猿。
十五日明發石口遇順風
作者：楊萬里
朝代：宋

泝流淺水刺樓船，百棹千篙祇不前。
一夜波聲喧到曉，北風氣力欲翻天。
掛帆未了青泥過，轉眼相將玉笥邊。
無數小舟俱在後，追儂不及指爲仙。
十六日夜再同子文巨濟李叔粲南溪步月
作者：楊萬里
朝代：宋

際晚溪游暮欲歸，追涼逐勝却成遲。
月如醉眼生紅暈，山作愁眉带淡姿。
天下無人閑似我，秋邊有句說從誰。
弟兄一再更相送，行到更深笑不知。
十山歌呈太守胡平一·其一
作者：楊萬里
朝代：宋

豺虎深交雁鶩行，到官管取汝無妨。
只將剽劫爲喧閙，喝放歸來儘陸梁。
十山歌呈太守胡平一·其一〇
作者：楊萬里
朝代：宋

行人滿路喜歌呼，小盜何須辱廟謨。
早箇使君歸鼎軸，爲禽頡利繫單于。
十山歌呈太守胡平一·其七
作者：楊萬里
朝代：宋

近有村人带血論，使君親與驗傷痕。
鶩行剛道非行劫，只是行人兩作喧。
十山歌呈太守胡平一·其三
作者：楊萬里
朝代：宋

淦客前春荷一豬，城門賣得兩千餘。
明朝回到石斧嶺，連喫數刀今在無。
十山歌呈太守胡平一·其九
作者：楊萬里
朝代：宋

北門今早頓然清，懷璧操金儘夜行。
却有一般可憐底，羣偷枉却費家兄。
十山歌呈太守胡平一·其二
作者：楊萬里
朝代：宋

羣盜常山蛇勢如，一偷捕獲十偷扶。
十偷行賂一偷免，百姓如何奈得渠。
十山歌呈太守胡平一·其五
作者：楊萬里
朝代：宋

後趙前丁兩使君，羣偷望見總星奔。
後人却笑渠儂猛，仁及偷兒不及民。
十山歌呈太守胡平一·其八
作者：楊萬里
朝代：宋

賢尹如何受吏謾，青天白日萬人看。
忽然一展霹靂手，盡杖偷魁竄遠蠻。
十山歌呈太守胡平一·其六
作者：楊萬里
朝代：宋

王黄二盜久馳聲，手棒腰刀白晝行。
逢著村人持一物，喝令放下敢誰爭。
十山歌呈太守胡平一·其四
作者：楊萬里
朝代：宋

說似行人且細聽，螺岡門外莫宵征。
前頭石斧韓婆嶺，第一單身不要行。
十月久雨妨農收二十八日得霜遂晴喜而賦之
作者：楊萬里
朝代：宋

雨脚麻相似，禾頭耳欲生。
風收白癡霧，霜作上牢晴。
逗曉雙栖鵲，巡簷數喜聲。
呼兒洗塵甑，忍餓待新秔。
十月四日同子文克信子潜子直材翁子立諸弟訪三十二叔祖於小蓬萊酌酒摘金橘小集戲成長句
作者：楊萬里
朝代：宋

誠齋老子不奈靜，偶拄烏藤出苔徑。
獨游無伴却成愁，羣從同行還起興。
每過一家添一人，須臾保社如煙雲。
褰裳涉溪溪水淺，著屨度橋橋柱新。
蓬萊一點出塵外，南溪裹在千花裏。
芙蓉照波上下紅，琅玕繞屋東西翠。
槿籬竹戶重復重，雞鳴犬吠青霞中。
蓬萊老仙出迎客，朱顔綠髮仍方瞳。
餐菊爲糧露爲醑，染霧作巾雲作屨。
欣然領客到仙家，行盡蓬萊日未斜。
更傾仙瓢酌仙酒，酒外瓢邊亦何有。
偶看小樹雙團欒，碧瑠璃葉黄金丸。
主人忍喫不忍摘，笑道未霜猶带酸。
小僮隨我勇過我，不管仙翁惜仙果。
爭挽風枝揀霜顆，爭獻滿盤來飣坐。
隔水蓬萊看絕奇，蓬萊看水海如池。
主人勸客對絕境，不飲令儂怒生癭。
何如寄下未盡瓢，留待早梅賞疎影。
十月朝補種杏花
作者：楊萬里
朝代：宋

百株種杏自今春，度夏榮枯不解勻。
要看補栽新樹子，荼糜紅刺絓頭巾。
十里塘觀魚
作者：楊萬里
朝代：宋

銀塘打盡萬銀梭，岸上笭箵來正多。
船載月明猶有月，無船無月欲如何。
千葉水仙花
作者：楊萬里
朝代：宋

薤葉葱根兩不差，重蕤風味獨清嘉。
薄揉肪玉圍金鈿，淺染鵝黄剩素紗。
臺盞元非千葉種，丰容要是小蓮花。
向來山谷相看日，知是它家是當家。
午坐卧治齋
作者：楊萬里
朝代：宋

雨後朝陰到午晴，空齋孤坐納秋清。
一蟬也解憐幽寂，柳外飛來葉底鳴。
午憩二首·其一
作者：楊萬里
朝代：宋

嫩綠桐陰夾道遮，爛紅野果壓枝斜。
日烘細草香無價，況有三枝兩朶花。
午憩二首·其二
作者：楊萬里
朝代：宋

晴邊雨後麥秋時，風色輕輕日色微。
已隔深溪仍蘸水，却教人折野薔薇。
午憩堆錢嶺
作者：楊萬里
朝代：宋

蚤作難爲飯，前途又苦饑。
塵勞正未了，眠食且隨宜。
小憩那思去，追程得更遲。
館人只冷眼，還爲惜奔馳。
午憩方虛坐睡
作者：楊萬里
朝代：宋

午暑殘偏力，長亭歇未行。
睡鄉蠅俶擾，詩陣筆專征。
今夕南吾枕，何時北我旌。
不應菊花酒，兒女不同傾。
午憩東塘近白干江西地盡於此
作者：楊萬里
朝代：宋

日以秋還短，塗緣熱故長。
也知茅店小，奈此竹風涼。
更遠終然到，而吾有底忙。
欲行猶小駐，咫尺便它鄉。
午憩筠庵
作者：楊萬里
朝代：宋

筠庵偶坐處，適當樹闕間。
遠山不見我，而我見遠山。
清風隔江來，宛轉入松關。
翠蕉自摇扇，白羽得暫閑。
可憐三竹床，睡徧復循環。
秋暑自秋暑，山寒自山寒。
小吟聊適意，美惡不必刪。
午憩褚家方清風亭二首·其一
作者：楊萬里
朝代：宋

此老忒疎放，與春無怨私。
何須寒食日，恰是別家時。
荒店兩三隻，野花千萬枝。
前山有底恨，也學客間眉。
午憩褚家方清風亭二首·其二
作者：楊萬里
朝代：宋

莫道迎春好，迎春是送春。
可憐一條路，知老幾多人。
坦綠偏宜襪，飄紅併可絪。
青帘好消息，今日榨頭新。
午憩馬家店
作者：楊萬里
朝代：宋

兩日田間路，泥深惱殺儂。
却從平地上，再入亂山中。
水送隨行日，窗留退後峰。
生衣兼草靸，年例試春風。
午熱
作者：楊萬里
朝代：宋

也無半點爽風吹，坐轎分明是甑炊。
宿處問來猶五里，火輪煽得正炎時。
午熱憩忠義渡
作者：楊萬里
朝代：宋

秋陽嗔我緊追程，急泊臨流一短亭。
摘索風巾些子倦，蒼茫水枕霎時醒。
單牌雙堠頭都白，萬壑千巖眼强青。
不及溪邊老亭父，一生卧護竹窗櫺。
午熱登多稼亭五首·其一
作者：楊萬里
朝代：宋

矮屋炎天不可居，高亭爽氣亦元無。
小風不被蟬餐却，合有些凉到老夫。
午熱登多稼亭五首·其三
作者：楊萬里
朝代：宋

不是城中是甑中，雨餘日色更明紅。
若爲飛上金山頂，獨立長江萬里風。
午熱登多稼亭五首·其二
作者：楊萬里
朝代：宋

芒鞋葵扇頗蕭然，倦倚胡床不是眠。
避暑無藏身去處，追涼行盡竹旁邊。
午熱登多稼亭五首·其五
作者：楊萬里
朝代：宋

御風不必問雌雄，只有炎風最不中。
却是竹君殊解事，炎風篩過作清風。
午熱登多稼亭五首·其四
作者：楊萬里
朝代：宋

柳外花邊忽颯然，好風一點破愁顔。
岸巾獨倚千尋樹，閑看南雲度北山。
午睡聞子規
作者：楊萬里
朝代：宋

睡眼䰒鬆未爽時，一聲杜宇頓開眉。
不須報道思歸樂，今我真歸不用思。
午睡起
作者：楊萬里
朝代：宋

永晝能不倦，亭午思小睡。
竹床熱如曬，展轉竟無寐。
起來搔白首，百匝繞簷際。
政當眊矂中，忽有一奇事。
一風北戶來，穿度南窗外。
窗外蕙初花，披拂動香氣。
老夫得一涼，灑然有生意。
來日當此時，未知復何似。
午睡起
作者：楊萬里
朝代：宋

過雨餘秋暑，移床揀午涼。
小風吹醉面，凜氣忽如霜。
日脚何曾動，桐陰有底忙。
倦來聊作睡，睡起更蒼茫。
午過橫林回望惠山二首·其一
作者：楊萬里
朝代：宋

道是冰銷快水程，不知青女解藏冰。
蘆花多處竹陰底，砌作瑶堤不計層。
午過橫林回望惠山二首·其二
作者：楊萬里
朝代：宋

雪餘官路已生塵，猶喜長河水稍深。
恨殺惠山尋不見，忽然追我到橫林。
午過烏東
作者：楊萬里
朝代：宋

險盡塗初坦，寒輕日向中。
稻雲遲雨碧，蕎雪早霜紅。
五日再行役，二年三鞠躬。
只言棄官久，却與在官同。
半山寺三首·其一
作者：楊萬里
朝代：宋

霜松雪竹老重尋，南蕩東陂水自深。
鳳去宅存誰與住，不如作寺免傷心。
半山寺三首·其三
作者：楊萬里
朝代：宋

日邊賜額寺名新，雞犬猶迎舊主人。
見說小兒齊拍手，半山寺主裹頭巾。
半山寺三首·其二
作者：楊萬里
朝代：宋

老無穉子爲應門，病有毗耶伴此身。
相府梵宮均是幻，却須捨宅即離塵。
南望閣皂山
作者：楊萬里
朝代：宋

慚愧多情閣皂山，去年迎我上西船。
今來送我還東去，四日相隨到進賢。
南海東廟浴日亭
作者：楊萬里
朝代：宋

南海端爲四海魁，扶胥絕境信奇哉。
日從若木梢頭轉，潮到占城國裏回。
最愛五更紅浪沸，忽吹萬里紫霞開。
天公管領詩人眼，銀漢星槎借一來。
南海陶令曾送水沈報以雙井茶二首·其一
作者：楊萬里
朝代：宋

嶺外書來謝故人，梅花不寄寄爐熏。
瓣香急試博山火，兩袖忽生南海雲。
苒惹鬚眉清入骨，縈盈窗几巧成文。
瓊琚作報那能辦，雙井春風輟一斤。
南海陶令曾送水沈報以雙井茶二首·其二
作者：楊萬里
朝代：宋

沈水占城第一良，占城上岸更差强。
黑藏骨節龍筋瘠，斑出文章鷓翼張。
衮盡殘膏添猛火，熬成熟水趁新湯。
素馨熏染真何益，畢竟輸他本分香。
南溪上種芙蓉
作者：楊萬里
朝代：宋

夾水芙容密密栽，緣溪斜立照溪開。
放教十里紅將去，不盡溪流不要回。
南溪堰灘
作者：楊萬里
朝代：宋

爲愛溪流箭樣湍，戲拋亂石障清瀾。
忽如亞父撞玉斗，又似仲尼鳴象環。
整北移南教儘怒，從朝至午不知還。
便饒灧澦三巴峽，也當龍門八節灘。
南溪山居秋日睡起
作者：楊萬里
朝代：宋

客至從嗔不著冠，起來信手攬書看。
小蜂得計欺儂睡，偷飲晴窗硯滴乾。
南溪弄水回望山園梅花
作者：楊萬里
朝代：宋

梅從山上過溪來，近愛清溪遠愛梅。
溪水聲聲留我住，梅花朶朶喚人回。
南溪早春
作者：楊萬里
朝代：宋

還家五度見春容，長被春容惱病翁。
高柳下來垂處綠，小桃上去末梢紅。
卷簾亭館酣酣日，放杖溪山款款風。
更入新年足新雨，去年未當好時豐。
南溪暮立
作者：楊萬里
朝代：宋

溪影明霞新月底，水聲亂石嫩沙間。
欲歸小爲魚兒住，更看跳波玉一環。
南溪細陂
作者：楊萬里
朝代：宋

仙家有藥世無比，能乾水銀作銀子。
老夫却把水晶環，鎔作南溪一溪水。
閑隨穉子作兒嬉，金沙玉礫磊細陂。
水從陂上瀉澗底，椎碎水晶聲滿耳。
忽然流下片蒼苔，一朶碧雲影千里。
南溪薄晚觀水
作者：楊萬里
朝代：宋

誰將沙礫壅隄斜，水怒衝隄自決沙。
無數小魚齊亂跳，瑠璃盤底簸銀花。
南華道中二首·其一
作者：楊萬里
朝代：宋

清曉新晴物物熙，小風淡日暖歸旗。
不堪回首南華路，去歲梅花細雨時。
南華道中二首·其二
作者：楊萬里
朝代：宋

騎吏歡呼不要嗔，二千里外北歸人。
殷勤自掬曹溪水，浄洗先生面上塵。
南雄解舟
作者：楊萬里
朝代：宋

一昨春江上水船，即非上水是登天。
如今下瀨江無水，始信登天却易然。
南雄驛前雙柳
作者：楊萬里
朝代：宋

外計堂前柳絕奇，南中無此兩渦絲。
午風不動休嫌暑，要看枝枝自在垂。
南齋前梅花二首·其一
作者：楊萬里
朝代：宋

山園臘裏日疏蕪，只有南齋最起予。
竹映梅花花映竹，翠毛障子玉妃圖。
南齋前梅花二首·其二
作者：楊萬里
朝代：宋

朝朝蚤起掛南窗，要看梅花試曉粧。
兩樹相挨前後發，老夫一月不燒香。
南齋前衆樹披猖紅梅居間不肆因爲翦剔
作者：楊萬里
朝代：宋

道是司花定有神，元來造化在詩人。
掃除碧樹無情朶，放出紅梅恣意春。
卧治齋夜坐
作者：楊萬里
朝代：宋

今年一雪徧江淮，半月晴光凍不開。
孤坐郡齋人寂寂，一枝紅燭兩瓶梅。
卧治齋晚坐
作者：楊萬里
朝代：宋

閉戶坐不得，開窗竚微涼。
樹林蔭白日，几研生碧光。
信手取詩卷，細哦三數章。
初披頗欣愜，再攬忽感傷。
廢卷不能讀，起行繞胡床。
古人恨如山，吾心澹於江。
本不與彼謀，云何斷我腸。
感罷翻自笑，一蟬催夕陽。
卧治齋盆池
作者：楊萬里
朝代：宋

舊來菰葉已全衰，旋買新荷带藕栽。
看得荷花作蓮子，可憐時節被花催。
去歲四月得淋疾今又四月病猶未愈
作者：楊萬里
朝代：宋

去歲四月病，如今一歲來。
越吟三百日，涼劑二千杯。
極痛過於割，通身總是災。
花時久斷酒，紅藥爲誰開。
去瑞香病葉
作者：楊萬里
朝代：宋

紫蕤落盡長青枝，政是添新換舊時。
辛苦爲渠耘病葉，殷勤挽住是游絲。
又和二絕句·其一
作者：楊萬里
朝代：宋

一冬寒不到深山，豈有春來更會寒。
幸自趁晴行脚好，却嫌沙入破鞋間。
又和二絕句·其二
作者：楊萬里
朝代：宋

翦翦輕風未是輕，猶吹花片作紅聲。
一生情重嫌春淺，老去與春無點情。
又和六首·其一
作者：楊萬里
朝代：宋

詩人家在木犀林，萬頃湖光一徑深。
夾路兩行森翠蓋，西風半夜散麩金。
邀賓把酒香浮玉，擘水庖霜膾落砧。
掇取仙山入京洛，不妨冷眼看昇沈。
又和六首·其三
作者：楊萬里
朝代：宋

端能小脫簿書林，招喚詩流卜夜深。
老我愁隤半山玉，憑君淺酌一荷金。
水邊賞桂秋圍坐，雨後摘蔬香滿砧。
乘醉却來湖上戲，手翻波月看浮沉。
又和六首·其二
作者：楊萬里
朝代：宋

分得吳剛斫處林，鵝兒酒色不須深。
系從犀首名干木，派別黄香字子金。
衣濺薔薇兼水麝，韻如月杵應霜砧。
餘芬薰入旃檀骨，從此人間有桂沈。
又和六首·其五
作者：楊萬里
朝代：宋

老子江西有故林，萬松圍裏桂花深。
憶曾風露飄寒粟，自領兒童拾落金。
割蜜旋將揉作餠，擣香須記不經砧。
一枝未覺秋光減，燈影相看萬籟沈。
又和六首·其六
作者：楊萬里
朝代：宋

帝城底裏有山林，桂樹團團煙霧深。
玉臂折來數枝月，銀髯羞插滿頭金。
談間千首有此客，空外一聲何處砧。
酒亦銷愁亦生病，不須不醉不須沉。
又和六首·其四
作者：楊萬里
朝代：宋

約齋詩客坐詩林，派入江西徹底深。
縫霧裁雲梭織錦，明堂清廟玉摐金。
已呼毛穎哦齏臼，更約姮娥聘槀砧。
細詠新來木犀句，一燈明滅夜沉沉。
又和春雨
作者：楊萬里
朝代：宋

向來一旱鬢成絲，敢道新年雨脚垂。
未必催詩真强管，端令學稼失愁思。
只今且莫傾三峽，此後時須示一犁。
未愛少陵紅濕句，可人却是道知時。
又和梅雨
作者：楊萬里
朝代：宋

管得天公雨更晴，何關客子病心情。
得歸此意良不惡，且住微軀也自輕。
又和聞蛙
作者：楊萬里
朝代：宋

春來真底好，此輩政縱橫。
身作泥中計，聲從雨後增。
北人餐未慣，南食眼猶生。
灰灑知虛實，於渠似可行。
又和見喜病間
作者：楊萬里
朝代：宋

初病楊花猶亂飛，即今梅子已黄稀。
卧驚節物遽如許，起得沉緜更解肥。
雲寺耶溪招布襪，斜風細雨欠蓑衣。
半生不結脩門夢，只夢家山喚早歸。
又和風雨二首·其一
作者：楊萬里
朝代：宋

東風未得顛如許，定被春光引得顛。
晚雨何妨略彈壓，不應猶自借渠權。
又和風雨二首·其二
作者：楊萬里
朝代：宋

風風雨雨又春窮，白白朱朱已眼空。
拚却老紅一萬點，換將新綠百千重。
又自贊
作者：楊萬里
朝代：宋

清風索我吟，明月勸我飲。
醉倒落花前，天地即衾枕。
又跋東坡太白瀑布詩示開先序禪師
作者：楊萬里
朝代：宋

東坡太白兩詩翁，詩到廬山筆更鋒。
倒挂銀河分一派，擘開玉峽出雙龍。
天孫織錦機全別，仙子裁雲手自縫。
界破青山安用洗，涴它瀑布却愁儂。
又跋簡齋與夫人帖
作者：楊萬里
朝代：宋

家在錢塘身在蘇，扊扅消息近來疎。
極知薪水無錢買，且遣長鬚送乘壺。
又追和功父病起寄謝之韻
作者：楊萬里
朝代：宋

霜何曾傍繡簾寒，酒不能令客臉丹。
勤向竹爐溫手脚，嬾尋銅鏡正衣冠。
無人孤坐月將落，擁鼻清吟夜向闌。
忽憶約齋詩債在，自吹燈火起來看。
又除夕絕句
作者：楊萬里
朝代：宋

紫陌相逢誰不客，青燈作伴未爲孤。
何須家裏作時節，只問旗亭有酒無。
又題寺後竹亭
作者：楊萬里
朝代：宋

行盡空房忽畫欄，竹光和月入亭寒。
壁間題字知誰句，醉把殘燈子細看。
又題鄭店立春後一日
作者：楊萬里
朝代：宋

石壁仍叢竹，江亭更小樓。
灘聲清客夢，燈影動詩愁。
春日已虛過，元宵看又休。
誰令不行樂，蹙破兩眉頭。
古路
作者：楊萬里
朝代：宋

我生倦行路，此行欣不辭。
我豈與人異，厭閑樂驅馳。
王事當有行，忘身那自知。
閩盜入吾部，梅川作潢池。
白羽飛赤囊，碧油走紅旗。
履霜戒不早，蔓草要勿滋。
士皆衝冠怒，人挾報國私。
我行梅始花，我歸柳應絲。
會當揮蝥弧，一笑封鯨鯢。
休愁犖确路，即賦競病詩。
古風敬餞吉州梁史君
作者：楊萬里
朝代：宋

南方儒先囿三山，山中豹蔚推伯鸞。
手拏枝桂下廣寒，身作德星南斗間。
治行第一聞九關，再分魚書朱兩幡。
豐湖夜敲坡老門，螺浦曉酌六一泉，露冕朞月惠化傳。
青原改色白鷺妍，白叟鼓腹黄童顛。
麴生打開禁酒國，雲子湊集移粟船。
向來醉人號一瑞，如今醉人橫路眠。
滿城米賤酒更賤，盡道人皆有一天。
如何癖愛香火緣，三章叫閽覓散仙。
定知不晚當賜環，金貂玉佩香案前。
古風敬餞都運煥章雷吏部祗召入覲
作者：楊萬里
朝代：宋

高皇中興社稷臣，紫巖先生第一人。
來從紫巖住紫蓋，鴻鈞轉作湘中春。
風流人物被草木，香滿橘洲連嶽麓。
一時賓客盛鄒枚，明月夜光和結綠。
雷家夫子龍鳳章，優入其室升其堂。
朱幡玉節徧南紀，錦帳綾衾推望郎。
使星下照翼軫旁，西山南浦回風光。
渠儂別有經世具，袖却兩手惟深藏。
玉皇喚渠登廟廊，小却猶在持橐行。
野人亦忝同門者，久挂衣冠卧林下。
病身只合釣煙波，兒輩猶堪累甄冶。
古風送劉季游試藝南宮
作者：楊萬里
朝代：宋

西溪先生劉夫子，個是國士天下士。
家庭孝友春裏風，義氣高寒秋後水。
艮齋薦書叫九關，重華表閭上半天。
人冤有德却無位，天報芝蘭滿階砌。
諸孫箇箇九鳳雛，此郎軒軒千里駒。
槐花再登鄉老書，桃花一跳化龍魚。
堂上雙親黑頭在，日喚子孫倚門待。
綠衣歸上千歲觴，還我西溪讀書債。
句·其一
作者：楊萬里
朝代：宋

露窠蛛卹緯，風語燕懷春。
句·其三
作者：楊萬里
朝代：宋

疎星煜煜沙貫日，綠雲擾擾水舞苔。
句·其二
作者：楊萬里
朝代：宋

立岸風大壯，還舟燈小明。
句·其四
作者：楊萬里
朝代：宋

坐忘日月三杯酒，卧護江湖一釣船。
合路馬坊年年四月殿前諸軍牧馬於此十月復歸都下
作者：楊萬里
朝代：宋

地迥湖寬春草酥，年年此地牧天駒。
玉花驄裏龍歸去，金粟堆前鳥自呼。
苑廄尚虛三萬柱，柳林集得許多烏。
即今未有王良眼，山子飛黄豈是無。
同三館餞王恭父監丞分韻予得何字
作者：楊萬里
朝代：宋

去歲從遊泛綠波，西湖今日又新荷。
生來長是歡悰少，老去更堪離別多。
客裏送君留不住，尊前爲我飲無何。
休休萬事付一醉，爲報驪駒未要歌。
同主簿叔暮立
作者：楊萬里
朝代：宋

旋旋前山沒，駸駸半臂寒。
鷗歸勢何嬾，林近意先安。
待月遲云麽，煩公小立看。
未知立玉笋，何似立江干。
同劉季游登天柱岡四首·其一
作者：楊萬里
朝代：宋

兩隻胡床小憩些，一枝筇杖拄傾斜。
煙雲慘淡天將雪，風日荒寒梅未花。
人去客來酤酒市，雞鳴犬吠野人家。
清游不用忙歸去，强管行程是暮鴉。
同劉季游登天柱岡四首·其三
作者：楊萬里
朝代：宋

穿青度碧白雲中，山正奇時路忽窮。
引道老農辭我去，與君更上最高峰。
同劉季游登天柱岡四首·其二
作者：楊萬里
朝代：宋

我行誰與報江楓，旋擺旌旗一路紅。
朔吹崩騰危兩耳，東山踴躍獻諸峰。
松陰好處皆亭子，瑶草香邊即坐狨。
漸陟漸高元不覺，忽然身在半天中。
同劉季游登天柱岡四首·其四
作者：楊萬里
朝代：宋

偶然乘興上孱顔，若待偷閑何日閑。
脚力到時皆我有，不須更問是誰山。
同君俞季永步至普濟寺晚泛西湖以歸得四絕句·其一
作者：楊萬里
朝代：宋

閣日微陰不礙晴，杖藜小倦且須行。
湖山有意留儂款，約束疎鐘未要聲。
同君俞季永步至普濟寺晚泛西湖以歸得四絕句·其三
作者：楊萬里
朝代：宋

西湖雖老爲人容，不必花時十里紅。
卷取郭熙真水墨，枯荷折葦小霜風。
同君俞季永步至普濟寺晚泛西湖以歸得四絕句·其二
作者：楊萬里
朝代：宋

煙艇橫斜柳港灣，雲山出沒柳行間。
登山得似遊湖好，却是湖心看盡山。
同君俞季永步至普濟寺晚泛西湖以歸得四絕句·其四
作者：楊萬里
朝代：宋

曲曲都城繚翠微，鱗鱗湖浪動斜暉。
天寒日暮遊人少，兩岸輕舟星散歸。
同子文材翁子直蕭巨濟中元夜東園望月二首·其一
作者：楊萬里
朝代：宋

雜碎輕雲白錦鱗，十分圓月濕銀盆。
錦鱗散盡銀盆在，依舊青天無點痕。
同子文材翁子直蕭巨濟中元夜東園望月二首·其二
作者：楊萬里
朝代：宋

月到東園分外光，行行坐坐間傳觴。
生愁踏碎千花影，回顧千花總不妨。
同尤延之京仲遠玉壺餞客二首·其一
作者：楊萬里
朝代：宋

南漪亭上據胡床，不負西湖五月涼。
十里水風已無價，水風底裏更荷香。
同尤延之京仲遠玉壺餞客二首·其二
作者：楊萬里
朝代：宋

金杯玉酒沈寒冰，青李來禽尚带生。
不是此間無暑氣，湖風吹取過臨平。
同岳大用甫撫幹雪後游西湖早飯顯明寺步至四聖觀訪林和靖故居觀鶴聽琴得四絕句時去除夕二日·其一
作者：楊萬里
朝代：宋

湖暖開冰已借春，山晴留雪要娛人。
昨遊未當清奇在，踏凍重來眼却新。
同岳大用甫撫幹雪後游西湖早飯顯明寺步至四聖觀訪林和靖故居觀鶴聽琴得四絕句時去除夕二日·其三
作者：楊萬里
朝代：宋

冰壺底裏步金沙，真到林逋處士家。
未辦寒泉薦秋菊，且將瘦句了梅花。
同岳大用甫撫幹雪後游西湖早飯顯明寺步至四聖觀訪林和靖故居觀鶴聽琴得四絕句時去除夕二日·其二
作者：楊萬里
朝代：宋

紫陌微乾未放塵，青鞋不惜涴泥痕。
春風已入寒蒲節，殘雪猶依古柳根。
同岳大用甫撫幹雪後游西湖早飯顯明寺步至四聖觀訪林和靖故居觀鶴聽琴得四絕句時去除夕二日·其四
作者：楊萬里
朝代：宋

道堂高絕俯空明，上下躋攀取意行。
浄閣虛廊人寂寂，鶴聲斷處忽琴聲。
同才翁弟遊東園
作者：楊萬里
朝代：宋

東園花徑半莓苔，老子多時不到來。
一巷江梅都落盡，祇今開底是紅梅。
同李簿養直登秋屏
作者：楊萬里
朝代：宋

大範今無寺，秋屏故有基。
看山非不好，吊古却成悲。
行役真何苦，同來也未遲。
題詩只惡語，差勝不題詩。
同次公觀細陂小坐行店
作者：楊萬里
朝代：宋

店歇疑爲旅，溪行當出郊。
莓苔依斷蓼，翡翠上寒梢。
同王見可劉子年循南溪度西橋登天柱岡望東山二首·其一
作者：楊萬里
朝代：宋

親交久別忽相從，飯罷相將拄瘦筇。
深澗小橋聊駐步，胡床羽扇對西風。
水聲流入肝脾裏，日影輕遮雲氣中。
玉潤即看朝玉闕，山居獨自卧山翁。
同王見可劉子年循南溪度西橋登天柱岡望東山二首·其二
作者：楊萬里
朝代：宋

偶因閑步散頑麻，倦喚胡床小歇些。
飛上山頭人似鶴，回看溪畔路如蛇。
雲煙極目知何處，松竹爲門是我家。
下得山來饑更渴，也無麥飯也無茶。
含笑
作者：楊萬里
朝代：宋

大笑何如小笑香，紫花不似白花粧。
不知自笑還相笑，笑殺人來斷殺腸。
吳春卿郎中餉臘豬肉戲作古句
作者：楊萬里
朝代：宋

老夫畏熱飯不能，先生饋肉香傾城。
霜刀削下黄水精，月斧斫出紅松明。
君家豬紅臘前作，是時雪沒吳山脚。
公子彭生初解縛，糟丘挽上凌煙閣。
却將一臠配兩螯，世間真有楊州鶴。
吳母葉氏太孺人挽詞
作者：楊萬里
朝代：宋

髮以留賓短，家從教子貧。
斑衣奉常署，象服鏡湖春。
許穆詩還廢，班姑史尚新。
不堪萱草露，也解泣慈親。
周子及監簿挽詩二首·其一
作者：楊萬里
朝代：宋

科目連雙中，聲名莫二渠。
手曾攀折檻，客有泣辭車。
速化非吾事，偷閑只古書。
黑頭黄壤去，有昊定何如。
周子及監簿挽詩二首·其二
作者：楊萬里
朝代：宋

投老欣相得，論心恨較遲。
披文流涕疏，分韻泛湖詩。
天奪過逢樂，人興殄瘁悲。
何須金馬客，解製玉樓辭。
和丁端叔喜雪
作者：楊萬里
朝代：宋

天將一雪浄乾坤，便恐湯泉亦不溫。
瑶草忽生無種子，梅花寒損要溫存。
清游未到先回棹，高卧何如且閉門。
珍重故人貽妙語，追還正始最初元。
和丁端叔歲晚書懷
作者：楊萬里
朝代：宋

嗟予不能知止如邴曼容，又不能畢昏如尚子平。
軟紅塵裏白雙鬢，坐見歲律空崢嶸。
催科撫字兩何有，伎倆已窮慚九九。
拔薤一本水一杅，多謝同朝金石友。
雪欺老病忽抵巇，西山凍裂不留薇。
詩壇老將更黷武，我已三北猶窮追。
老懷不中數怊悵，急漉鵝黄翻甕盎。
苛留殘雪更些時，爲我裝嚴麗譙上。
和丁端叔菊花
作者：楊萬里
朝代：宋

忽忽還重九，匆匆又歲華。
不妨將白髮，剩與插黄花。
和丘宗卿贈長句之韻
作者：楊萬里
朝代：宋

君入脩門纔一見，我出脩門風刮面。
歸來急問有新詩，句句舉似君不疑。
殿門握手冠纓絕，炯如雲破瞻秋月。
老懷勃鬰久不開，爲君傾豁情既竭。
君詩元自過黄初，古雅可敬麗可娛。
詩壇端是一敵國，乃不自惜下取予。
向來交游半生死，悼往喜今同彼此。
老夫懶性不便書，毛穎爲君浴清泚。
聖賢何時同一中，縱談社燕與秋鴻。
芒鞋藤杖尋春風，天竺靈隠九里松。
古來樂事天慳與，怪珍未必逢良賈。
即今又欲駕官船，淮水中流送歸虜。
金山獨上妙高臺，再與海若相詼諧。
歸時藉手無一字，教君笑殺老誠齋。
和九叔知縣昨遊長句
作者：楊萬里
朝代：宋

詩窮不但兩鬢霜，白髮緣愁千丈長。
一年强半走道路，歸來又見橘柚黄。
不如南鄰更此里，醉折梅花照溪水。
扶藜時躡大阮蹤，覓句深參少陵髓。
昨遊過眼不可留，今朝欲再亦何由。
新詩已落萬人口，不應更著錦囊收。
和人七夕
作者：楊萬里
朝代：宋

愛月斜仍細，占星久未過。
浪傳商用事，正苦汗成河。
蛛喜今宵綴，蠅憎昨日多。
吾文那乞巧，詩或擬陰何。
和仲良催看黄才叔秀才南園牡丹
作者：楊萬里
朝代：宋

愁雨留花花已闌，作晴猶喜兩朝寒。
山城春事無多子，可緩黄園探牡丹。
和仲良分送柚花沉三首·其一
作者：楊萬里
朝代：宋

薰然真臘水沉片，烝以洞庭春雪花。
只得掾曹作南董，國香未向俗人誇。
和仲良分送柚花沉三首·其三
作者：楊萬里
朝代：宋

鶴骨龍筋金玉相，詩人十襲幾年藏。
已驚好手奪天巧，更遣餘芬惱楚狂。
和仲良分送柚花沉三首·其二
作者：楊萬里
朝代：宋

鋸沉百疊糝瓊英，一日三薰更九烝。
却悔香成太清絕，龍涎生妬木犀憎。
和仲良春晚即事五首·其一
作者：楊萬里
朝代：宋

幾許春纔好，誰令綠遽深。
風光曾著眼，時序只驚心。
永日便甘寢，羈懷怯苦吟。
春歸猶作客，晴少更多陰。
和仲良春晚即事五首·其三
作者：楊萬里
朝代：宋

欲與東風說，休吹墮絮飛。
吾行正無定，魂夢豈忘歸。
花暖能醺眼，山濃欲染衣。
只嫌春已老，此景也應稀。
和仲良春晚即事五首·其二
作者：楊萬里
朝代：宋

春在已愁熱，夏來還解涼。
一年又如許，萬事更須忙。
情薄忘花減，心危願歲穰。
平生只坐嬾，何藥療嵇康。
和仲良春晚即事五首·其五
作者：楊萬里
朝代：宋

笋改齋前路，蔬眠雨後畦。
晴江明處動，遠樹看來齊。
我語真彫朽，君詩妙斲泥。
殷勤報春去，恰恰一鶑啼。
和仲良春晚即事五首·其四
作者：楊萬里
朝代：宋

貧難聘歡伯，病敢跨連錢。
夢豈花邊到，春俄雨裏遷。
一犁關五秉，百箔候三眠。
只有書生拙，窮年墾紙田。
和仲良病中耽睡
作者：楊萬里
朝代：宋

居士何曾病，羣兒錯見憐。
對床正風雨，落紙忽雲煙。
欲夏花全退，猶寒柳尚眠。
如何睡鄉裏，只是著詩仙。
和余處恭尚書清凉寺勸農
作者：楊萬里
朝代：宋

石城諸峰入天半，曾隨騎吹經行遍。
梅花換歲初不驚，驚報行春再出城。
官甑晨炊雲子玉，兵厨夜壓秦淮綠。
尚書親餉老農夫，塞道夫須兼獨速。
勸農文字不怪奇，知道尚書愁我饑。
有如山農出南溪，老穉隨觀韓退之。
叟携羣穉穉扶叟，一生祗識茅柴酒。
尚書賜酒誰得嘗，瓦盆滿引無升斗。
今年好風來自東，五風十雨堯日同。
尚書歸去作相公，當寄豐年書一封。
和余處恭贈方士閻都幹
作者：楊萬里
朝代：宋

河出崑崙江出岷，風吹不斷浪花春。
但看此水源無竭，底用玄談谷有神。
老健便爲仙放杖，斧斤祗在襪生塵。
東家自有仁山訣，方士何曾悟一真。
和侯彥周知縣招飲
作者：楊萬里
朝代：宋

乘興山陰更灞橋，人間此事久寥寥。
客心也欲將歸去，小爲故人留一宵。
和元舉叔見謝載酒之韻二首·其一
作者：楊萬里
朝代：宋

雪久自消猶半在，雨來正密更無休。
硬黄字裏真添瘦，重碧杯中且避愁。
和元舉叔見謝載酒之韻二首·其二
作者：楊萬里
朝代：宋

南溪溪北北山邊，風月公何得獨專。
挈榼慚無桑落酒，贈詩如得漢陰鯿。
和劉德脩用黄文叔韻贈行
作者：楊萬里
朝代：宋

碧玉長篙黄篾篷，兩淮煙月五湖風。
金梭織錦煩詩匠，瓊尺裁雲補化工。
去路江山隨意綠，歸時桃杏斷腸紅。
岷峨二妙貽雙璧，萬丈光芒照病翁。
和司法張仲良醉中論詩二首·其一
作者：楊萬里
朝代：宋

醉語醒猶記，來詩讀轉新。
不緣朋好密，其奈客居貧。
無乃陽秋誤，云何鼠朴珍。
端令和者寡，敢以速爲神。
和司法張仲良醉中論詩二首·其二
作者：楊萬里
朝代：宋

相過寧嫌數，未行先畏辭。
要寬千里別，猶費幾篇詩。
意得翻難售，聲希只自奇。
此生詩社裏，三折或知醫。
和同年李子西通判
作者：楊萬里
朝代：宋

走馬看花拂綠楊，曲江同賞牡丹香。
向來年少今俱老，君拜監州我作郎。
北闕小遲蒼玉佩，南征聊製芰荷裳。
病身只作家山夢，徑菊詩葩兩就荒。
和同年梁韶州寺丞次張寄詩
作者：楊萬里
朝代：宋

故人一別恰三年，誰與論詩更說禪。
忽報一麾官嶺外，寄來七字雪梅前。
人惟南內班行舊，語带西湖山水鮮。
安得對床吟至曉，旋烹山茗試溪泉。
和吳伯承提宮孟冬風雨
作者：楊萬里
朝代：宋

舊雨新更寒，晝歇夜復隕。
我行十日泥，屨跡故未泯。
吟聲正酸苦，已似琴促軫。
更遭雪作祟，不由絃不緊。
與公無詩債，何得便見窘。
半生領盛名，一面辱傾囷。
眼底過浮雲，誰見柳下憫。
覓句許奇險，有底惱肝腎。
開懷愛我多，落筆爲渠盡。
獨憐禾頭濕，可歡不可哂。
和吳寺丞喜雪
作者：楊萬里
朝代：宋

珠唾銀鉤贈一通，炯如密雪墮寒空。
飛來數片不霑袖，剪出六花全是風。
骨冷魂清殘醉裏，日光玉潔晚晴中。
先生秀句今無敵，誰誦相如奏舜瞳。
和吳監丞景雪中湖上訪梅四首·其一
作者：楊萬里
朝代：宋

朔風敢傍貴人嚴，約束天花莫入簷。
藥玉船寬初瀲瀲，銷金帳暖政厭厭。
和吳監丞景雪中湖上訪梅四首·其三
作者：楊萬里
朝代：宋

雪與梅花兩逼真，不知誰好復誰新。
無端更入吳融手，剪取西湖半段春。
和吳監丞景雪中湖上訪梅四首·其二
作者：楊萬里
朝代：宋

七字全勝五字城，清於庾信及鍾嶸。
君詩妙絕端何似，不似梅花似麽生。
和吳監丞景雪中湖上訪梅四首·其四
作者：楊萬里
朝代：宋

聞君踏雪訪梅花，不怕蘇堤十里賒。
老子怯寒那敢出，地爐榾柮是生涯。
和周仲容春日二律句·其一
作者：楊萬里
朝代：宋

饑民日夜去，也有不荒田。
舊雨仍新雨，今年勝去年。
未嫌詩得瘦，只苦茗妨眠。
花氣薰人醉，來從若箇邊。
和周仲容春日二律句·其二
作者：楊萬里
朝代：宋

今晨晴頗嬾，昨夜雨猶聲。
欲社燕先覺，半春鶑未鳴。
詩非一字苦，句豈十分清。
參透江西社，無燈眼亦明。
和周仲容春日二絕句·其一
作者：楊萬里
朝代：宋

春半花全退，詩人尚道遲。
惟應讀書苦，聲調作吾伊。
和周仲容春日二絕句·其二
作者：楊萬里
朝代：宋

端憂更貧病，不分又花時。
只說春何好，猶堪入小詩。
和周仲覺三首·其一
作者：楊萬里
朝代：宋

書嬾聊遮眼，詩窮只掉頭。
寒醒非不睡，薄醉奈何愁。
火細霜還重，風停葉自投。
半生災疾裏，誰遣未休休。
和周仲覺三首·其三
作者：楊萬里
朝代：宋

春在梅邊動，寒從月外來。
貧於螢不暖，心與燭俱灰。
此意悠悠著，從誰細細開。
病來更憂患，淚盡只餘哀。
和周仲覺三首·其二
作者：楊萬里
朝代：宋

月淡猶明樹，霜嚴不剩雲。
天寒一雁叫，夜半幾人聞。
詩只令吾瘦，清聊與子分。
頻來仍恨少，此去更離羣。
和周元吉左司夢歸之韻
作者：楊萬里
朝代：宋

半似清狂半白癡，不須人笑我心知。
煙霞平日真成癖，山水中年却語離。
錯計浪隨雲出岫，感君能遣雨催詩。
居然喚起還家夢，橘刺藤梢隔槿籬。
和周元吉左司東省培竹
作者：楊萬里
朝代：宋

雞省有貞植，鶩行銷晝煩。
憎柳媚綠暗，伴梅耿黄昏。
何須雪貿貿，始愛渠軒軒。
堅守孤竹國，肯折先軫元。
如何桃李時，筍短不出垣。
周郎夜入直，挾策携酒尊。
爲渠問玄夫，乃遇震爲坤。
喜渠必蕃昌，吟到落金盆。
曉喚郭橐駝，提耳細細言。
汲水龍井泓，輦土天竺原。
妙偷造化窟，仁及冰霜根。
爲賦淇奧詩，絕去筆墨痕。
何時淮陰市，能報漂母恩。
周郎顧之笑，吾自哀龍孫。
和周元吉左司郊祀慶成韻
作者：楊萬里
朝代：宋

八觚泰畤六郊天，一柱明堂再饗先。
日月旂常寒映雪，冕旒珠玉暖生煙。
風回韶濩龍鱗外，花覆貔貅鳳闕前。
喜溢天顔應未了，又迎慶壽入新年。
和周元吉省中新竹
作者：楊萬里
朝代：宋

青士何年下大荒，羽儀禁省立如牆。
錦綳半脫娟娟玉，粉節新塗拂拂霜。
带雨小酣三日後，出林忽喜一梢長。
今年秋閏防多暑，剩供先生格外涼。
和周子中病中代書之韻兼督胡季文季永游山之約
作者：楊萬里
朝代：宋

吟外今何病，愁邊我索居。
昔無今樣嬾，新欠故人書。
只說遊山去，誰令作計疎。
衡廬負我輩，我輩負衡廬。
和周子中韻
作者：楊萬里
朝代：宋

清愁政爾喜逢兄，一笑那知客帝城。
海氣不曾晴色好，梨花半落嫩寒生。
刑書夜誦端何苦，詩句春來想不平。
我亦有懷無處說，對床只欲爲渠傾。
和唐德明問病二首·其一
作者：楊萬里
朝代：宋

罷却微官且客居，庭闈不近信全疎。
更無竹下子唐子，誰與過逢說異書。
和唐德明問病二首·其二
作者：楊萬里
朝代：宋

俟命循天更不疑，朶頤那可換靈龜。
逍遥豈在榆枋外，問著扶摇總不知。
和嚴州添倅趙彥先寄四絕句·其一
作者：楊萬里
朝代：宋

不見王孫今九春，新詞麗曲爽心神。
只言風月平分破，却是江湖一散人。
和嚴州添倅趙彥先寄四絕句·其三
作者：楊萬里
朝代：宋

昌歜佳辰風自南，黄梅釀出雨鬖鬖。
綺琴繡段能分似，報不如儀獨不慚。
和嚴州添倅趙彥先寄四絕句·其二
作者：楊萬里
朝代：宋

自摶蒼壁自抄書，雪乳一甌香一爐。
有得俸錢無吏責，如公官況世間無。
和嚴州添倅趙彥先寄四絕句·其四
作者：楊萬里
朝代：宋

雛鳳今年又一鳴，芝蘭秀發不曾停。
州前爭探黄金榜，却報城隅最冷廳。
和姜邦傑春坊再贈七字
作者：楊萬里
朝代：宋

可笑詩人死愛名，吻間長作候蟲聲。
鍊成九轉丹砂著，贏得千莖白雪生。
政使古今傳不朽，不知身世竟何成。
老夫老去真休去，一聽梅山主夏盟。
和姜邦傑春坊續麗人行
作者：楊萬里
朝代：宋

玉人自惜如花面，不許黄鸝鸚鵡見。
若令畫史識傾城，寫徧人間屏與扇。
春光嬾困扶不起，吹殘玉笙也慵理。
是誰瞥見一梳雲，微月影中掃穠李。
阿昉姓周不姓顧，筆端那得蓮生步。
無妨正面與渠看，看了丹青無畫處。
古來妍醜知幾何，嫫母背面謾人多。
君不見漢宮六六多少人，畫圖枉却王昭君。
是時當面看寫真，却遣琵琶彈塞塵。
不如九京喚起文與可，麝煤醉與竹傳神。
和子上弟春雹
作者：楊萬里
朝代：宋

雹子何孤竹屋聲，只於花事較無情。
青春已在殘紅裏，更著渠儂何似生。
和尤延之見戲觸藩之韻以寄之
作者：楊萬里
朝代：宋

儂愛山行君水遊，尊前風味獨宜秋。
文戈却日玉無價，器寶羅胸金欲流。
欬唾清圜談者詘，詩章精悍古人羞。
子房莫笑身三尺，會看功成自擇留。
和張倅子儀送鞓紅魏紫崇寧紅醉西施四種牡丹二首·其一
作者：楊萬里
朝代：宋

朱墨勾添眼底塵，今年春盡不知春。
鞓紅魏紫能相訪，西子崇寧更可人。
和張倅子儀送鞓紅魏紫崇寧紅醉西施四種牡丹二首·其二
作者：楊萬里
朝代：宋

洛花移種到松江，國色天香內樣粧。
老裏懶邊無好思，爲渠覓句却窮忙。
和張功父夢歸南湖
作者：楊萬里
朝代：宋

一生兩事苦相關，從仕居貧併作難。
顧我雪穿行脚襪，羨君身作在家官。
曉分京兆月半璧，夕問南湖水幾竿。
桃李能言春滿坐，向人猶自訴霜寒。
和張功父梅詩十絕句·其一
作者：楊萬里
朝代：宋

今歲柴車總未巾，孤山龍井不曾行。
老無半點看花意，遮莫明朝雨及晴。
和張功父梅詩十絕句·其一〇
作者：楊萬里
朝代：宋

老子年來不願餘，祇慚霜鬢入金鋪。
故山自有梅千樹，夢繞橫枝撚斷鬚。
和張功父梅詩十絕句·其七
作者：楊萬里
朝代：宋

道是梅兄不解琴，南枝風雪自成音。
玉繩低後金盆落，獨與此君談此心。
和張功父梅詩十絕句·其三
作者：楊萬里
朝代：宋

不是春光不早回，却緣春雪勒疎梅。
詩人縱有催花手，有雪堪推花只推。
和張功父梅詩十絕句·其九
作者：楊萬里
朝代：宋

要與梅花巧鬭新，恨無詩句敵黄陳。
約齋詩好人仍好，不怕梅花賽却人。
和張功父梅詩十絕句·其二
作者：楊萬里
朝代：宋

道山堂後數株梅，爲底偏於雨裏開。
到得晴來無一朶，亂飛白雪點蒼苔。
和張功父梅詩十絕句·其五
作者：楊萬里
朝代：宋

東皇歲歲駕蒼龍，只許仙妃萬玉從。
天上冰霜清入骨，人間桃李若爲容。
和張功父梅詩十絕句·其八
作者：楊萬里
朝代：宋

橫斜影裏惜花殘，忘却人間一鼠肝。
莫怨梅殘看不足，請君明歲早來看。
和張功父梅詩十絕句·其六
作者：楊萬里
朝代：宋

約齋句子已清圜，更賦梅花分外妍。
不飲銷金傳玉手，却來囓雪聳詩肩。
和張功父梅詩十絕句·其四
作者：楊萬里
朝代：宋

淡淡梅花不要裝，真珠樓閣水精鄉。
騷人詞客猶愁冷，紫蝶黄蜂更敢忙。